text:
by admin
सिनेमा भोजपुरी के जुबिली स्टार दिनेशलाल यादव ‘निरहुआ’ सुपरहिट निर्देशक असलम शेख का साथे अब ‘रखवाला’ फिल्म ले के अइहें. एह फिल्म के शूटिंग पिछला दिने उत्तर प्रदेश के जौनपुर में शुरू हो गइल बा.
फिल्म में निरहुआ के नायिका बाड़ी रिंकू घोष. असलम शेख प्रोडक्शन्स का बैनर तले एह फिल्म के निर्माण इश्तियाक शेख ‘बंटी’ आ रितू शर्मा करत बाड़े. असलम शेख निर्देशक आ निरहुआ अभिनेता के जोड़ी एहसे पहिले ‘परिवार’ आ ‘औलाद जइसन सुपरहिट फिलिम दे चुकल बा.
(प्रशांत निशांत के रपट से)
Categories: इण्डस्ट्री न्यूज, कलाकार, फिल्मकार |
No Comments »
by admin
भोजपुरी फिल्मों के सुप्रसिद्ध निर्देशक असलम शेख की नई फिल्म ‘रखवाला’ की संगीतमय शुरूआत पिछले दिनों मुम्बई के एम॰फोर यू स्टुडियो में धूमधाम से की गई. भोजपुरी पर्दे पर ‘बंधन टूटे ना’, ‘प्यार के बंधन’, ‘धरती कहे पुकार के’,‘बलमा 420’, ‘धर्मवीर’, ‘विदाई’, ‘परिवार’ व इस वर्ष की सबसे बड़ी हिट ‘औलादा’ निर्देशित करने वाली असलम शेख की इस फिल्म का निर्माण उनकी होम प्रोडक्शन असलम शेख प्रोडक्शन के बैनर तले किया जा रहा है. फिल्म के निर्माता इश्तियाक शेख ‘बंटी’, रीतू शर्मा है. फिल्म में भोजपुरी के जूबली स्टार दिनेशलाल यादव ‘निरहुआ’, रिंकू घोष, मनोज टाईगर, अवधेश मिश्रा, ब्रजेश त्रिपाठी, आलोक यादव की प्रमुख भूमिकाएं है. इस अवसर पर गायिका इन्दू सोनाली ने संगीतकार धनंजय मिश्रा के निर्देशन मंे फिल्म का एक गीत रिकार्ड किया. फिल्म के गीतकार विनय बिहारी व प्यारेलाल यादव, सह-निर्माता विक्की कक्कड़ व बिलकिस शेख, कार्यकारी निर्माता अशोक कक्कड़, संवाद सुरेन्द्र मिश्रा व छायांकार अक्रम खान है. मुर्हुत के अवसर पर अभिनेत्री पाखी हेगड़े, अभिनेता प्रवेश लाल यादव, संजय पाण्डेय, निर्माता जितेश दूबे, साजन अग्रवाल, निर्माता वितरक प्रदीप भैया, अभिनेता मुशताक खान, माया यादव, निर्देशक हैरी फर्नाडिस, जगदीश शर्मा व पप्पू खन्ना मुख्य रूप से उपस्थित थे. फिल्म अगले वर्ष फ्लोर पर जाऐगी.
(स्रोत – प्रशांत निशांत)
Categories: फिल्म, फिल्मकार |
No Comments »
by admin
आजु भोजपुरी सिनेमा के हर बड़का बैनर का फिल्म में बतौर खलनायक शामिल संजय पाण्डे के त जइसे लाटरीए खुल गइल बा. निरहुआ के घरेलू फिल्म निर्माण कंपनी निरहुआ इंटरटेनमेंट के फिल्म “औलाद” खातिर संजय पांडे के बतौर खलनायक लिहल गइल बा. असलम शेख निर्देशित एह फिल्म के शूटिंग आजुकाल्ह आजमगढ़ में चल रहल बा जहवाँ के संजय पाण्डे हउवन. एहसे आजु काल्हु ऊ दिन रात अपना पुरनका साथियन से घेराइल रहत बाड़े. मुंबई में जवन मौका ना मिलत रहे ऊ मौका आजुकाल्हु उनुका मिल रहल बा आ अपना नाते रिश्तेदारन का साथ जम के समय बिता रहल बाड़े. शूटींगो ओही स्कूल में चल रहल बा जहवाँ कबो संजय पाण्डेय पढ़त रहलें. अब यार दोस्तन का साथ मौज मस्ती, काम के काम, आ सजाव दही के सवाद सब एके साथ मिल रहल बा.
(स्रोत – शशिकांत सिंह)
Categories: कलाकार, फिल्म |
No Comments »
by admin
दिनेश लाल यादव निरहुआ के भोजपुरी सिनेमा के सुपर स्टार का साथे साथ जुबिली स्टार मानल जाला काहे कि उनका फिल्मन के सफलता तय रहेला. बाकिर दिनेश लाल यादव एगो मजगर अभिनेता का साथेसाथ व्यवहार कुशल आ दिलदारो हउवें. अक्सरहाँ ऊ कुछ ना कुछ अइसन कर जालें जवना के दोसरा लोग खातिर एगो उदाहरण मान लिहल जाला. अब इहे देखीं ना. फिल्म बनावत घरी निर्माता अपना कलाकारन, निर्देशक, आ बाकी लोग के एक से बढ़ के एक वादा कर देलन कि फिल्म के सल होखे दीं हम हई देब, हम हऊ देब. बाकिर फिल्म के रिलीज होखते माहौल आ मूड दुनु बदल जाला. फिल्म सफल हो गइल त निर्माता नोट गिने में लाग जाला आ ओकरा दोसरा लोगन के सुधिये ना रहि जाव. आ अगर फिल्म असफल साबित हो गइल तब के केकरा के पूछत बा. इनाम आ उपहार के त बाते छोड़ दीं. बकायो मिलल मुश्किल हो जाला. बाकिर निरहुआ अपना फिल्म “औलाद” के निर्देशक असलम शेख आ कहानी कार संतोष मिश्रा के फिल्म बनते घरी एक एक गो मारुति रिट्ज कार उपहार में दे दिहलन. बा नू ई दिलदारी ?
(स्रोत – प्रशान्त-निशान्त)
Categories: कलाकार, फिल्म |
No Comments »


c: text/html

text:
Wednesday, July 02, 2008
अढ़ाइ किल्लो
- हाँ, तहराऽ के पाँच किल्लो देवऽ तानी
- बाबूजी! सब मँहगा गइल बाटे. तीन किल्लो में परती ना पड़ी.
- ना कैसे पड़ी हो? तहार बाप के पड़ जात रहल. अऽ तहार परतिए ना पड़ी. तूँ ही बड़का लाट साहेब भइल बाड़.
- बाप के जमाना में दुअन्नी में खाना मिलर रहे. अभी नीमकवो पाँच रुप्ल्ली का हो गैल हऽ
- तऽ इ में हम का करीं? कउनो हमार नीमक कम्पनी हई? ४० साल से ३ किल्लो फ़िक्स हऽ. वही मिली.
- जरी दया करीं मालिक. दिन भर भरल दुपहरिया में काम करब. तऽ साढ़े तीन किल्लो चाऊ कोई बेसी नइखे.
- जब बेसी नैखे तऽ काहे खाती नौटंकी करते बाड़?
- मालिक तहरा खाती बेसी नइख. हमरा लागी तऽ बहुते ना बा?
- मने अब तू हूँ बहुते माँगे लगलऽ ना हो? लागता कि तहरा काम करे के मन नइखे. इ बिंदिवा के, बुनेसरा के, सुरऽमिया के, सब के भूखहीं ना रखब हो? साढ़े तीन तऽ तहरा मिले से रहल. इ भर गाँव में केहु ना दिहीस. जा तुहूँ बम्बई. बाकी सुनऽ तानीं कि हुओं से मार के भगात हवन सब के. जा साले! लात खइह आऊ का.
- ए मालिक! घर दुआर छोड़ के थोड़े ना जाइब. रऊए जरी खयाल करीं.
- खयाल तऽ हम करहीं लिहली हऽ हो. तहरा साढे तीन चाही आऊ हम तीन से एक्को ग्राम फ़ालतू ना देहब.
- साढ़े तीन किल्लो दे दीहीं मालिक.
- अरे तहराऽ दे दें तब का बाकि ना माँगिहन. तहरा आधा किल्लो बुझात हऽ आउ ससुरा हम १०० ठो मजूरा रखले बानीं तऽ एक - डेढ़ मन ऐसहीं बर्बाद ना हो जायी.
- बरबाद कहाँ मालिक. तहार खाम तऽ तहार जसवो तो गाम.
- इ सब कुछ ना! हमरा दे देवे से सबके देवे के पड़ी. अऽ फिर हमरोऽ गाली पड़ी कि हमहीं मजूरन के भाड़ा बढ़ा दिहली. तऽ कल से तू मत अइहो.
- अइसन गजब ना करीं.
- हमार ना इ तहारे करल गजब हऽ. अब खइह सारे सुथनी.
- ना मालिक ऐसन ना कहीं. तीने किल्लो दे दीहीं.
- ना! अब तहराऽ अढ़ाइये मिली. सब के पता तऽ चले की जादे मुँह चींघारे से का होखेला.
2 टिप्पणियाँ:

robotstxt: allowed

filter: keep


text:
Raj kumar rayvivek kumar sahaniabhay singhvishalanil Not a member yet! Join Now
भोजपुरी फिल्म नायक मनोज तिवारी ‘मृदुल’ और संगीता तिवारी की जोड़ी पहली बार एक साथ भोजपुरी फिल्मों के चर्चित निर्माता अभय सिन्हा की फिल्म ‘इंसाफ’ में नजर आयेगी। यशी फिल्म्स प्रा0 लि0 के बैनर तले बन रही इस फिल्म के निर्देशक अजय श्रीवास्तव हैं। फिल्म में मनोज तिवारी व संगीता तिवारी पति-पत्नी की भूमिका में हैं। फिल्म में मनोज व संगीता के उपर कई गाने व दृश्य फिल्माए गए हैं। संपूर्ण पारिवारिक विषयवस्तु पर बनी इस फिल्म में पवन सिंह, क्रिशा खण्डेलवाल, उर्वशी चौधरी, अवंतिका, सिद्धार्थ रॉय, रवि उज्जैन, प्रिया पाण्डेय, संतोष श्रीवास्तव, दीपक सिन्हा, अनुप अरोडा व गजेन्द्र चौहान की प्रमुख भूमिकाएं हैं। फिल्म के गीतकार अशोक कुमार दीप, विनय बिहारी व संगीतकार अशोक कुमार दीप हैं। फिल्म का प्रदर्शन दुर्गा पूजा के अवसर पर किया जायेगा।
स्रोत : प्रशांत-निशांतRead in English
No comment posted yet! Be the first.


text:
Raj kumar rayvivek kumar sahaniabhay singhvishalanil Not a member yet! Join Now
ए. स्क्वायर प्रोडक्शन क बैनर तले बनल भोजपुरी फिलिम ‘फूल बनल अंगार’ क पूरी शूटिंग राजपीपला में समाप्त भईल। इ फ़िलिम में मुख्य भुमिका रानी चटर्जी निभावत हईं। पहली बार केहू भोजपुरी फ़िलिम में सात आइटम सांग शूट कईल गईल ह, जेहके आईटम गर्ल पूर्णिला राय अऊर सीमा सिंह पर फिल्माइल गईल ह। फिलिम पूरी तरह एक्शन प्रधान ह। फ़िलिम के निर्माता विशाल तिवारी बतवलन कि इ फिलिम पूरी तरह से नारी प्रधान फ़िलिम ह।
फ़िलिम के निर्माता विशाल तिवारी, अभिषेक धारिवाल, संगीत निर्देशक फहीम ए. खान, गीत पवन मिश्रा, मुनव्वर, एस. कुमार, कथा-पटकथा शकील नेयाजी, छायांकन श्यामल चक्रवर्ती, नृत्य रामदेवन एवं संजय, एक्शन गब्बर सिंह, पी.आर.ओ. संजय भूषण पटियाला हऊअन। फिलिम में मुख्य कलाकार रानी चटर्जी, पवन, दीपक भाटिया, गोपाल राय, बिपिन बहार, पूर्णिला राय अऊरसीमा सिंह हईं। फिलहाल इ फिलिम क पोस्ट प्रोडक्शन चलत ह अऊर शीघ ही इ फ़िलिम के रीलिज कईल जाइ।
स्त्रोत : संजय भूषण पटियालाRead in English
***THIS COMMENT HAS BEEN REPORTED AS SPAM***
Posted by : amit at 01:24:22 on 2011-03-10
***THIS COMMENT HAS BEEN REPORTED AS SPAM***
Posted by : Bobby Jaiswal at 14:06:03 on 2011-03-05


text:
Raj kumar rayvivek kumar sahaniabhay singhvishalanil Not a member yet! Join Now
आदिशक्ति इंटरटेनमेंट अऊर नवव्यू मल्टीमीडिया लि. क प्रस्तुति अऊर मिथिला टाकीज द्वारा निर्मित भोजपुरी फिलिम ‘‘गुंडईराज’’ क संगीत पिछले दिनों टाईम एण्ड अगेन में एक शानदार समारोह में जारी भईल। इ अवसर पर निर्माता मनोज कुमार चौधरी अऊर लेखक-निर्देशक रविभूषण के साथ दूनों प्रस्तुतकर्ता पं. दुर्गा प्रसाद अऊर किशन खदरिया भी फिलिम क विशेषताओं के लेकर आपन बात कहलन। प्रसिद्ध निर्माता-वितरक अभय सिन्हा इ पार्टी में विशेष रूप से उपस्थित भईलन। अन्य विशिष्ट अतिथियन में मनोज टाईगर, निर्देशक सुनील कुमार बुबना, राजकुमार पाण्डेय, रवि उज्जैन, बबलू सोनी, अभिनेता प्रवेश लाल यादव, सुशील सिंह, प्रकाश जैस, शुभी शर्मा विशेष रूप से उपस्थित रहलन। ‘‘गुंडईराज’’ क संगीत जारी करे के पूर्व भोजपुरी सिनेमा क प्रसिद्ध पी. आर. ओ. प्रशांत-निशांत क जोड़ी क प्रशांत उज्ज्वल के आकस्मिक निधन पर दुःख प्रकट कईल गईल अऊर दू मिनट क मौन रखल गइल।
इ पार्टी में नायक पवन सिंह अऊर विक्रांत सिंह कऊनो कारणवश नाही आ पईलन। बाकि कलाकार अऊर तकनीशियन इ पार्टी में शामिल रहलन। पवन-विक्रांत क अलावा फ़िलिम में अन्य मुख्य कलाकार मनोज टाईगर, आनंद मोहन, दिलीप सिन्हा, अनिल यादव, रतन सिन्हा, सोम भूषण, गौरी शंकर सिंह, मनोज कुमार चैधरी, संजय शर्मा, किट्टू अऊर अभिनेत्रियन में मोनालिसा, रीना, रानी, आईटम गर्ल दीपा अऊर अनुपमा पाठक हईं। इ फिल्म से श्रीकंकानी आपन फ़िल्मी सफ़र क शुरुआत करिहन। इ अवसर पर ‘गुंडईराज’ क प्रोमो ट्रेलर भी दिखाइल गइल। ‘गुंडईराज’ क गीत-संगीत विनय बिहारी क, नृत्य निर्देशन बाली क अऊर एक्शन महेन्द्र वर्मा क ह। इ अवसर पर मिथिला टाँकीज क बैनर तले मनोज चौधरी पवन सिंह के लेकर ही आपन अगला फिलिम क घोषणा कइलन, जेकर शीर्षक ह-‘‘डकैत’’। एहकर निर्देशन भी रविभूषण करिहन। ‘‘गुंडईराज’’ क प्रदर्शन 21 जनवरी से संपूर्ण भारत में कईल जाइ।
स्त्रोत : प्रशांत निशांतRead in English
pls load bhojpuri movie gundairaj video song ...............
Posted by : raj at 17:14:26 on 2011-08-10


text:
रियलिटी शो में सामाजिक मुद्दा वाला गीत
महुआ चैनल पर प्रसारित होखे वाला अतिलोकप्रिय रियलिटी शो सुर संग्राम अइसनका काम कर दिहलसि जेकरा बारे में आजु ले केहू सोचले ना रहे. अबले रियलिटी शो में कवनो गायकम गायिका, गीतकार, संगीतकार, भा पर्व त्योहार के फोकस कर के एपिसोड बनावल जात रहल हऽ. बाकिर भोजपुरि गीत संगीत के रियलिटी शो में पहिलका बेर सामाजिक मुद्दा पर फोकस कर के एगो इतिहासे बना दिहल गइल बा.
रियलिटी शो के जनक कहाये वाला गजेन्द्र सिंह के बनावल एह रियलिटी शो में सेट पर अइसन कर दिहल गइल कि लोग ई सोचे पर मजबूर हो जाई कि रियलिटी शो अब खाली टीआरपी के ना सोचेलें बलुक सामाजिक सरोकार वाली बातनो पर ओह लोग के धेयान बा. हर घर का ड्राइंग रुम में चहुँप चुकल सुर संग्राम का माध्यम से सामाजिक कुरीतियन के विषय लोग का सोझा उठावल गइल बा आ एह तरीका से ओह कुरीतियन से लड़े के जज्बा पैदा करे के कोशिश कइल गइल बा.
एह शनिचर पहली अगस्त के रात साढ़े आठ बजे से देखावल जाये वाला एपिसोड में बिहार यूपी के प्रतिभागी समाज के दर्द सामने ले अइहन. केहू बेरोजगारी पर चोट करी त केहू दहेज प्रथा पर. केहू बालविवाह के वेदना बयान करी त केहू जात पात के विभाजनकारी भावना के. सुर संग्राम के हर एपिसोड के सूत्रधार मनोज तिवारी मृदुल रहेलें आ मालिनी अवस्थी आ कल्पना दू गो जज रहेली. हर शनिचर के एपिसोड में केहू विशिष्ट व्यक्ति के तीसरका बाकिर मुख्य जज बनावल जाला. अबकी के सामाजिक एपिसोड के मुख्य जज बनल बाड़े भोजपुरी सिनेमा के भीष्मपितामह कहावे वाला मोहनजी प्रसाद.
से अबकी के एपिसोड देखल मत भुलायम. अगर कवनो कारण से छूट जाव त देर रात में बारह बजे से आ फेर अतवार का दिने सवेरे एगारह बजे से एकर पुनः प्रसारणो कइल जाला.
स्रोत प्रशान्त निशान्त, जनसम्पर्क सलाहकार, महुआ टीवी चैनल. फोन 09934208664 / 09967996624


text:
भोजपुरी गायक राकेश श्रीवास्तव
पूर्वांचल का भोजपुरी गायकन में से एक नाम राकेश श्रीवास्तव के बा जे लोक गायकी में आपन एगो विशिष्ट पहिचान बना लिहले बाड़न. आजु का अश्लील आ दुअर्थी गीतन से परे रहके पारम्परिक लोकगायिकी का बल पर तमाम उपब्धि हासिल करे वाला राकेश श्रीवास्तव के बहुतेरे आडियो वीडियो अलबम जारी हो चुकल बाड़ी सन. गोरखपुर आकाशवाणी से बी उच्च श्रेणी के अनुमोदन पा चुकल राकेश भारत का प्रमुख आकाशवाणी आ दूरदर्शन केन्द्र आ तमाम प्रमुख शहरन में अपना गायिकी के परचम लहरा चुकल बाड़न. थाईलैंड का बैंकाको शहर में राकेश भोजपुरी माटी के सोन्ह महक से अपना देश के गौरवान्वित कर चुकल बाड़न.
भोजपुरी कोकिला का नाम से सुविख्यात इनकर माता जी श्रीमती मैनावती देवी श्रीवास्तव से इनका लोकगायिकी विरासत में मिलल बा. भोजपुरी का क्षेत्र में कई सम्मान पा चुकल राकेश श्रीवास्तव गोरखपुर के गुरु गोरक्षनाथ जी पर कई गो अलबम बना चुकल बाड़न जवन बहुते लोकप्रिय भईल बाड़ी सन. आजुकाल्हु राकेश गोरखपुर का सिटी चैनल पर यश टीवी के प्रसारण भोजपुरी जलवा में एंकरिंग कर रहल बाड़न.
गायिकी का साथ साथ राकेश भोजपुरी के निमन संगीत निर्देशको हउवन. ई दूरदर्शन के बनावल कई गो संगीत रूपक, टेली फिल्म, डाकुमेन्टरी फिल्मन खातिर संगीत निर्देशन कर चुकल बाड़न. बिदेसिया लोक शैली कें कईल गईल इनकर संगीत निर्देशन बहुते चर्चित आ लोकप्रिय रहल बा.
फिलहाल राकेश श्रीवास्तव पूर्वोत्तर रेलवे, गोरखपुर में वाणिज्य निरीक्षक का पद पर कार्यरत बाड़न.
संपर्क पता : राकेश श्रीवास्तव,
१२९, शरण विला,
आर्यनगर,
गोरखपुर
ईमेल : lokgayakrakesh@rediffmail.com
मोबाइल : 9415282997, 9451762336.


text:
अब बारी बा अभिनेत्री व गायिका प्रतिभा सिंह के
पिछला कुछ साल में भोजपुरी गायिकी में एगो महत्त्वपूर्ण नाम जुड़ल बा प्रतिभा सिंह के. अश्लीलता भा स्तरहीनता के बरक्स एगो गंभीर सरोकार वाला गायकी का परम्परा में प्रतिभा सिंह के नाम आदर के साथ लिहल जा रहल बा. शारदा सिन्हा जी जवना स्तर के कायम रखनी ओही परम्परा के निर्वाह क कोशिश प्रतिभा जी में देखल जा सकेला. ई बात इहां गौरतलब बा जे एचएमवी कम्पनी से जहां शारदा सिन्हा जी के आरम्भिक तौर पर बड़ा ब्रेक मिलल रहे ओही से जुड़ल एचएमवी सारेगामा से प्रतिभो सिंह के भी मौका मिलल. प्रतिभा के कैसेट 'छैला रंगदार चाहीं' कुछ बरिस पहिले एचएमवी सारेगामा से आइल रहे. अब उनका चालीस गो गाना के एमपी3 सीडी 'पिरितिया के कांटा' आवे जा रहल बा.
प्रतिभा उत्तर प्रदेश के बलिया जिला के रोहुआं तिवारी गांव के रहे वाली हई. फिलहाल कुछ बरिस से ऊ कोलकाता के आपन स्थायी निवास बना लिहले बाड़ी. उनका बचपने से संगीत से प्रेम रहे आ आगा चल के ऊ संगीत समिति, इलाहाबाद से छह साल के पाठ्यक्रम वाला संगीत प्रभाकर के उपाधि प्राप्त कइली. पढ़हूं में प्रतिभा सिंह तेज रहली आ इन्टर परीक्षा में 73 प्रतिशत अंक मिलल रहे.
पिछला कुछ साल से प्रतिभा सिंह देश भर में भोजपुरी गाना के स्टेज शो कर रहल बाड़ी. एक दर्जन से अधिक कैसेट व सीडी उनकर आइल बा प्राइम म्यूजिक, न्यू विक्टोरिया अवरू एचएमवी सारेगामा कम्पनी से. एहर ऊ अभिनयो के दुनिया में कदम रख दिहले बाड़ी. 'भाई होखे त भरत नियन ' फिल्म से उनुका पहिला ब्रेक मिलल बा. निर्माणाधीन फिल्म 'कलकतिया भऊजी ' में उनकर प्रमुख भूमिका होई. एकरा अलावा चार-पांच गो फिल्म क काम अलग-अलग निर्माण के स्तर पर बा. प्रतिभा के आठ गाना के एगो वीडियो सीडी 'मेहरारू ना पइब ' के भी तैयारी चल रहल बा. दूरदर्शन, अहिन्सा उवरू ताजा टीवी पर उनकर गाना के प्रोग्राम आवेला. प्रतिभा के इन्तज़ार बा एगो बड़ियां ब्रेक के. आशा बा जल्दिये मिली काहे कि जे लगन से कवनो काम का पाछा लागेला ऊ काम पूरा होके रहेला.


text:
बिहाने बिहाने के नटखट देवर अजीत आनन्द
देश के पहिला भोजपुरी हुआ चैनल के कार्यक्रम बिहाने बिहाने के भोजपुरिया भौजी विजया भारती के चुलबुला आ नटखट देवर अजीत आनन्द के नाम आ चेहरा टीवी दर्शकन का बीचे जानल मानल बा. बाकिर भोजपुरी लोक संगीत का दुनिया में उनका प्रसिद्धि के जानकारी शायद कुछ कम लोग के होखी. उनका के लोग गायक से ज्यादा एंकर का रूप में चिन्हेला. बाकिर गीत संगीत का दुनिया से अजीत के लगाव बचपने से शुरु हो के आजु ले लागल बा. बिहाने बिहाने का शूटिंग का समय भईल पंकज प्रवीण से मुलाकात में अजीत आनन्द अपना बारे में बहुत कुछ खुला मन से बतवलन. कहीं कवनो लुकाव छिपाव भा बनावटी भा बन्तूपन ना रहे.
छपरा जिला के सेन्दुआर गांव के एगो साधारण किसान परिवार के बाबू हरिशंकर सिंह का बेटा का रूप में जनमल अजीत स्कूल जीवन का दौरान गाय भईंस चरावत चँवरा में निकल जाईल करसु. मकसद मवेशियन के चराई करवला से बेसी अपना गला के खोल के गवनई के शौक पूरा कईल बेसी रहत रहुवे. गायक बने के कवनो सपना भा कल्पना ओह घरी ना रहुवे बाकिर गीत गवनई सुने के कवनो मौका छोड़सु ना अजीत. बाबुओजी समाजसेवा का साथे साथे भजन संध्या वगैरह में लोक गायकी करत रहलें से अजीत का गवनई पर रोक ना लागल.
बाकिर जब एमआईटी, पुने में एडमिशन के मौका आईल त जरुरे कह देहलन कि भरसक कवनो रेलवे के नौकरी मिले वाला कोर्स कर लऽ. सन २००५ में बीएन कालेज से बीएससी कईला का बाद अजीत गीत गवनई का मैदान में कूद पड़लन. उनुकर एगो कैसेट जीन्स ढीला करऽ त अतना फेमस भईल कि बाद में टी सीरिज ओकरा के दोसरा के अवाज में गवा के जारी कर दिहलसि.
अजीत आनन्द के कई गो कैसेट आम जनता में खूबे लोकप्रिय भईली सन. जवना में से भक्ति गीत वाला माई झलक दिखला जा आ काँवर सवा लाख के खासतौर पर नाम लिहल जा सकेला.
आ जब भोजपुरी के पहिलका टीवी चैनल महुआ शुरु भईल त अजीत आनन्द के मौका मिलल बिहाने बिहाने कार्यक्रम के एंकरिंग के. एह कार्यक्रम से अजीत आनन्द के चेहरा आ काम एगो बड़हन दुनिया का सोझा आईल आ लोग पसन्दो कईल.एकरा अलावा उ जल्दिये दू गो भोजपुरी धारावाहिक में अभिनय भी करत देखी पडिहे.
बाकिर अजीत आनन्द के सपना बा गायकी का क्षेत्र में आपन देश के साथे विदेश में भी पहिचान बनावे के आ ऊ ओहि दिशाईं लागल बाड़न.


text:
सुर संग्राम में अइलें पपलू प्रतिभागी
महुआ टीवी पर प्रसारित होखे वाला म्यूजिकल रियलिटी शो सुर संग्राम आजुकाल्ह देखे वालन के दिल दिमाग पर छा गइल बा. हर हफ्ता बढ़त जात एकर टीआरपी रैंकिंग एकरा के बिहार यूपी के सबसे लोकप्रिय शो बना दिहले बा. झारखण्ड, बंगाल, महाराष्ट्र, पंजाब समेत कई राज्यन के भोजपुरिया श्रोतादर्शक के ई कार्यक्रम नीक लागऽता. गीत संगीत का माध्यम से अपना परम्परा के निसंकोच बढ़ा रहल ई शो एह हफ्ता अब दिलचस्प मोड़ पर आ चहुँपल बा.
हर हफ्ता एक एक प्रतिभागी के छँटइला का चलते अब बिहार से दूइये गो आ यूपी से तीने गो प्रतिभागी बांचल बाड़े. एह हफ्ता पपलू कार्ड इन्ट्री कर के बिहार आ यूपी से पांच पांच गो प्रतिभागी शामिल कइल जा रहल बाड़े. एह तरह के इंट्री के विरोध कई बार प्रतिभागी कर चुकल बाड़े तबहियो अइसनका कइल जा रहल बा.
पपलू इंट्री करे वाला प्रतिभागियन में बिहार के छपरा से हिमांशु सम्राट के आ यूपी के गोरखपुर से शिवानी पाण्डेय के फेर से इंट्री दिहल गइल बा. ऊ लोग पहिले भी मंच पर आ चुकल बा आ चक्रव्यूह में फँस के बाहर हो गइल रहे. नया प्रतिभागियन में बिहार के गोपालगंज से अलका सिंह आ अन्नू दूबे के, आ आरा से परमानन्द प्रेमी आ प्रसुन प्रसाद के मौका दिहल गइल बा. यूपी का तरफ से बनारस के अमलेश आ प्रियंका सिंह के, आजमगढ़ से रामाशीष के आ पांडेपुर से श्वेता दास के मौका मिलल बा.
अब एह पपलू इंट्री के का मकसद बा, काहे कइल गइल, ई त आयोजके बता पइहें. नया नियम का मुताबिक एह तरह से इंट्री लेबे वाला प्रतिभागी एकहएक गो गाना सुनाई लोग आ जज ओहमें से पांच जने के चुन के अगिला राउण्ड में भेज दीहें.
एह पपलू इंट्री वाला शो के विशेष अतिथि जज रहीहें आनन्द शर्मा आ अनुज कप्पू के जोड़ी जे एकरा पहिले मशहूर रियलिटी शो सारेगामापा, वायस आफ इण्डिया, चक दे बच्चे, जुनून, आ अंताक्षरी में संगीत दे चुकल बाड़े. हर हफ्ता का तरह एह कार्यक्रम के प्रसारण शनिचर के रात साढ़े आठ बजे से कइल जाई. दस गो नयका प्रतिभागियन के देखल आ ओह लोग के गायन के आनन्द लिहल मत भुलाएम.
स्रोत प्रशान्त निशान्त, जनसम्पर्क सलाहकार, महुआ टीवी चैनल. फोन 09934208664 / 09967996624


text:
मनोज मिहिर आ विजेता गोस्वामी के मस्कट से बोलहटा
रंग दे बसन्ती चोला से अपना फिल्मी कैरियर के शुरुआत करे वाला आ महुआ टीवी का बिहाने बिहाने आ सुरसंग्राम में शामिल रह चुकल गायक आ भोजपुरी फिल्म अभिनेता मनोज मिश्र मिहिर आ सुरसंग्राम में अपना गवनई से धाक जमा चुकल गोरखपुर के गायिका विजेता गोस्वामी के मस्कट में भोजपुरी गीत संगीत के जलवा बिखेरे खातिर बोलहटा मिलल बा.
आयोजन होली का अवसर पर ओमान के राजधानी मस्कट में ओहिजा के भोजपुरी विंग करा रहल बा. दुनु जने के कार्यक्रम भारतीय दूतावास आ शहर में दोसरो जगह करावल जाई. ई जानकारी मस्कट के भोजपुरी विंग के अध्यक्ष मोहमम्द इरशाद उर्फ नाज निर्मोही दिहले बाड़े.
स्रोत : धर्मेन्द्र कुमार पाण्डेय, गोरखपुर


text:
ओटोक्का, होबालू, होटूंगा
आलोक पुराणिक
खराब खबर नियरा से आवेला निमन खबर दूर से.
काल्हु रात पुलिया का लगे हमरा संगे छिनतई हो गईल, मतलब कुछ लोग हमार सब कुछ लूट लिहलन. हमार सातो रुपिया छीन लिहलन सन. हम ओहनी के धमकवनी कि अगिला पुलिया पर पुलिस पिकेट बा जा के शिकायत कर देम, त ऊ हँसे लगले सन. कहले सन, पुलिसे से पूछ के त एह पुलिया पर छिनतई करत बानी सन.
निमन खबर दूर से ई आईल कि अदन का खाड़ी का लगे एगो भारतीय नेवी अपना देश के एगो व्यापारिक जहाज के लूटे से बचा लिहलसि. सोमालिया के डकैत लूटै आईल रहले सन. छोट छोट डेंगी लेखा नाव पर सवार लूटेरा दुनिया जहान के बड़ बड़ जहाज के लूटे खातिर कमर कसले, नजर टिकवले सोमालिया के समुद्री डाकू एक तरह से अभिनन्दनीय लागे लन स.
"सतसैया के दोहरे अरु नाविक के तीर. देखन में छोटन लगे, घाव करे गम्भीर" वाला कवित्त के सही साबित करत कि विशाल जहाजन के छोटकी नाव पर सवार हो के लूटल जा सके ला. सोमालिया के डकैत ई बात बार बार बतलावत बाड़े सन. स्माल स्केल के महत्व विराट का आगा खतम नइखे हो गईल, सोमालिया के डाकू बेर बेर ईयाद दिआवेले सन.
खैर मसला ई बा कि अगर नेवी वाला गहिरा समुन्दर में जा के डाकूअन के पकड़ सकेलन स त ई हमनी का शहर मुहल्ला के राहनज, डाकूअन के काहे ना पकड़ल जा सके ?
नेवी के एगो बंदा एह सवाल का जवाब में बतलवलसि कि गहिरा समुन्दर में डाकूअन के पकड़ धकड़ का बाद ओहिजा के टापमटाप नेता के फोन ना आ जाला कि छोड़ दऽ. आ अगर आईयो जाव त नेवी वाला ओकनी के भसे ना बुझ पावत होखिहन.
जईसे सोमालिया के डाकूअन के धर पकड़ का बाद सोमालिया के कवनो लीडर के फोन नेवी का अफसर का लगे आईल होखी,
होकाला, बोकालम ओटोक्का, होबालू, होटूंगा. मतलब हमरा बंदन के छोड़ दऽ.
नेवी वाला बूझबे ना कइले होखिहन सन. समुझले होखिहन सन कि ब्रेक डांस खातिर कवनो गाना गावत होखि. आ एहि कन्फ्यूजन में डकैत अरेस्ट हो गईल होखिहन सन.
ई त बहुत मजे क कन्फ्यूजन बा.
नगला शोला भोला थाना में तमिलनाडु के अफसर ले आके बईठा देबे के चाहीं. लोकल रहजन भीतर होखे आ लोकल विधायक फोन करे त तमिल अफसर समुझे से इन्कार कर देव आ रहजनवा भीतरे रहि जाव.
कन्नड़भाषी पुलिस के चित्तौड़गढ़ में लगा दऽ. मलयाली पुलिस लखनऊ का हजरतगंज में गश्त करे.
भाषा जोड़े ले, चोर आ पुलिसो के. एह एकता के भसे से तूड़ल जा सकेला.
या त पुलिस के इलाका बदल दऽ भा फेर कंपलसरी कर दिहल जाव कि यूपी के रहजन डाकू आपन हुनर कर्नाटक में देखलईहन. बोले त एक इलाका के कलाकार दोसरे इलाका में करतब देखइहन जा.
वइसहूँ एक तरहा से त आजुओ देखावते बाड़न सन, पूरा भारतवर्ष के नेतवा दिल्ली में आपन हुनर देखावत बाड़न सन कि ना ?
आलोक पुराणिक जी हिन्दी के विख्यात लेखक व्यंगकार हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com


text:
- वैभव नाथ शर्मा मेष पिछला साल के उतार चढ़ाव का बाद अब खराब दिन बीत चुकल बा. पुरान आ लमहर दिन से लटकल भा रूकल काम से अब फायदा मिलल शुरू हो जाई. नया मकान बन सकेला भा पुरनका … पढ़त रहीं →
Fortnightly Astrological predictions.(मंगलवार २७ जुलाई २०१० से मंगलवार १० अगस्त २०१० तक) पक्ष में कारक ग्रह शुक्र बुध आ शनि बनल रहिहें. पक्ष में शुक्र के राशि परिवर्तन सप्तमी २ अगस्त के हो रहल बा आ ओही दिना गुरु महाराज … पढ़त रहीं →
Fortnightly Astrological predictions.(मंगल १६ मार्च २०१० से मंगल ३० मार्च २०१० तक) पक्ष में कारक ग्रह गुरु चन्द्रमा आ मंगल बनल रहिहें. पक्ष में बुध के राशि परिवर्तन २९ मार्च के आ शुक्र के २८ मार्च के होरहल बा. नया … पढ़त रहीं →


text:
– मुफलिस देई दोहाई देश के, ले के हरि के नाम. बनि सदस्य सरकार के, लोग कमाता दाम. लूटे में सब तेज बा, कहाँ देश के ज्ञान नारा लागत बा इहे, भारत देश महान. दीन हीन दोषी बनी, समरथ के … पढ़त रहीं →
माओवादियन के ४८ घंटा के बन्द शुरु अपना नेता आ प्रवक्ता आजाद के पुलिस मुठभेड़ में मौत का विरोध में नक्सली काल्हु रात से ४८ घंटा के बन्द के आह्वान कइले बाड़े. एकरा पर ध्यान राखे खातिर केन्द्र राज्यसरकारन के … पढ़त रहीं →
- प्रभाकर पाण्डेय “गोपालपुरिया” केतना खुशी के बाति बा कि काल्ह का बंद से महँगाई घटि गइल. हँ भाई! काँहें हँसतानि? घटल नइखे का? खैर हो सकेला रउरा खातिर ना घटल होखे पर एह बंद से हमार महँगाई त घटि … पढ़त रहीं →
विपक्ष के भारत बन्द देश के धड़कन रोक दिहलसि भाजपा आ वामपंथी दलन के आह्वान पर काल्हु के भारत बंद देश के अधिकतर इलाका में सगरी काम काज रोक दिहलसि. अपवाद चेन्नई रहल जहवाँ बन्द के कवनो असर ना पड़ल. … पढ़त रहीं →
भारत बन्द प्रभावी रहल अब एकरा के नीमन कहीं भा बेजाँय भाजपा आ वामपंथी दल समेत सगरी गैर कांग्रेसी विपक्ष के बोलावल भारत बन्द आजु देश का अधिकतर हिस्सा में प्रभावी रहल. अलग अलग जगहा प्रदर्शन के नेतृत्व करत नीतिन … पढ़त रहीं →
गायक बन के नायक बने के परम्परा निभावत गोपालो सिंह भोजपुरी सिनेमा में कदम धर दिहले बाड़न. गोपाल सिंह के कई गो अलबम पहिलही धूम मचा चुकल बा आ लोग इनका गायकी के दिवाना बन चुकल बा. गोपाल सिंह अभिनीत … पढ़त रहीं →
पहिला बेर कवनो भोजपुरी फिल्म यूपी का २७ गो सिनेमाघरन में एक साथे रिलीज कइल गइल आ हर जगहे ऊ फिल्म हाउसफुल रहल. फिल्म ह डी रामानायडू के शिवा. ई फिल्म भोजपुरी सिनेमा के किंग अभिनेता दिनेशलाल यादव निरहुआ के … पढ़त रहीं →
भोजपुरी के बढ़त लोकप्रियता देख के गैर भोजपूरी भाषी लोगो भोजपुरी के डिग्री लेबे लागल बा. बाकिर अबही ले भोजपुरी इलाका के लोग एह सुविधा के लाभ उठावे में पाछा छूटल जात बा. शायद एकर कारण बा कि हमनी का … पढ़त रहीं →
भोजपुरी सिनेमा के सबले सफल आ महँग अदाकारा पाखी हेगडे हाल में रिलीज फिल्म दाग में अपना अभिनय के लोहा सबका से मनवा लिहले बाड़ी. एह फिल्म में ऊ निरहुआ के नायिका आ उनकर महतारीओ का रोल में बाड़ी. एह … पढ़त रहीं →
निर्देशक आनन्द डी गहतराज के फिल्म खेला नक्सली हत्या में मारल जाये वाला निर्दोष लोगन के कहानी बा जवना में मनोरंजन खातिर नाचो गाना शामिल बा. पिछला दिने एकर शूटिंग मुजफ्फरपुर आ वैशाली जिला में करावल गइल. एह दौरान भोजपुरिया … पढ़त रहीं →


text:
एक सत्य घटना जवान सोचे पर मजबूर कर देव
हम अक्सर सुनत रहनी हा की लोधासुली जंगल ( वेस्ट बंगाल ) में फलना के गारी लुटा गइल फलना के मार के फेक देहलन सन और उहा के पुलिश हिजरा लेखन सुबह आके तली बजावे ला और सरक से गाछ हटवा के चल देला , अब राउआ लोगिन के उ घटना बतावत बनी जवान हमारा संगे घटल पिछला रात यानि ०४.०४.१० और ०५.०४.१० के मध्य रात्रि में बीतल इ घटना सुन के राउआ लोगिन के रोंगट खरा हो जाई , भइल अइसन की रात ११ बजे आचानक जमशेदपुर जाये के प्रोग्राम बन गइल इंडिका कार ड्राईवर के संगे ले के चल देनी रात २.३० बजे लोधासुली पहुचानी सन अब आगे जाइल जाव की ना इ बिचार कर के आगे चल देनी सन करीब जंगल में २ किलो मीटर अन्दर गइनी सन ता सरक पर कुछ पेड़ गिरल रहे ओकरा बगल में एगो ट्रक लुट के लुटेरा जा चुकल रहलन सन और पेड़ थोरा हटा दिहल रहे हमनी दुनु आदमी राय कईनि सन की लुट के घटना हो गइल बा अब आगे चलल जाव कवनो खतरा नइखे बाकिर इ हमनी के गलत फहमी रहे जैसे २०० मीटर आगे गइनी सन ता उहा सरक पर ३ ४ गो पेड़ गिरावल रहे ओमे एगो ट्रक फसल रहे इ मंजर देख के हम हनुमान जी के नाम लेते लेते ड्राईवर से कहानी गाड़ी पीछे ले हमनी के फस गइल बानी सन जाईसे उ माथा निकल के गारी पीछे के तरफ करे लागल तले जंगल से ७ ८ आदमी निकला और उ हल्ला कर के गाड़ी के तरफ दौर गइल एगो के हाथ में तलवार रहे उ ड्राईवर पर तलवार चला देहलस ड्राईवर सर अन्दर का लेहलस और सर बच गइल तबे दुसरका लाठी के बार कईलॉस जवान सीसा पर लागल सीसा टूट गइल एक लाठी ड्राईवर के हाथ पर लागल तभी हम देखत बानी की पीछे से भी दस आदमी आ रहल बा , ड्राईवर के हवा गुम हम एक एक चिलैनी गाड़ी आगे लेके भाग ड्राईवर गारी आगे लेके भागल सामने मोटा पेड़ ड्राईवर कहलस बाबा गारी पार ना होई , हम कहनी दुनु साइड मौत बा गाड़ी कुदाव और उ गाड़ी कुदा देहलस और हमनी के पेर के ओ पार बाकिर इ का ओनियो १० आदमी ले हमनी के गारी तेज का देनी सन बाकिर इ का १०० मीटर आगे सरक पार पेड़ डालल बा और ओहू में एगो ट्रक फसल बा , ड्राईवर कहलस अब का होई , त हमार इहे कहना रहे मरे के ता बरले बा बाकिर आखिर तक बचे के कोसिस करे के चाही गाड़ी कुदाव हनुमान जी के नाम लेके गाड़ी फिर ड्राईवर कुदा देहलस और हमनी अबकिर मौत के चक्रबिहू के तुर देले रहनी सन गाड़ी के आगे के सीसा टूट गइल एगो टायर बर्बाद हो गइल आगे जाके जेतना गारी आवत रहे ओकरा के रोकनी सन एही बीच में हम १०० नंबर बार बार मिलावानी कोई उत्तर ना आगे जाके एगो होटल पार ड्राईवर के हाथ पेर पट्टी कईनि हमनी से आगे २ गो कार वाला के हाथ पैर कटा गइल रहे ३ गो ट्रक लुटा गइल , हमारा लेखा सब कोई भाग्यसाली ना होई की बच जाई , अब कुछ सवाल बा राज्य सरकार और केंद्र सरकार से ,
जब ये जंगल में हमेसा ऐसन बारदात होत बा ता इह के मुख मंत्री हिजरा नियन कहे बेवहार करत बरन का इंकार जिमेदारी नइखे बनत जनता के जन मॉल के रक्छा करे के अगर इ हिजरा नइखन ता १ मिहिना के अन्दर ये जंगल से सेफ जोन बनवास ना ता ताली बजावत रहस ,
इहे सवाल हमार केंद्र सरकार से बा जहा प्रधान मंत्री और गृह मानती येही केटेगरी के हिजरा बैठाल बा लोग हम ओहू लोग के १ महिना के समय देत बानी ये जंगल के दकैतन से मुक्त करावे लोग या जनता के बिच में आके तली बजावे लोग कम से कम इ ता मन में रही हिजरा का कर सकेला
राउआ लोग आपन राय दी कईसे जंगल से जंगल राज ख़तम होई ,


text:
बाइक चोर ,
इ सत्य घटना हा हमारा गावे एगो लाईका रहे जवान जन्मजात लंगर रहे बाकिर उ
मोटर बाइक बार तेज चलावे , और एकरे कारण उ गलत रास्ता पकर लेहलस उ कही से
बाइक चुरावे बेचे पैसा ले के बाबु जी के देव बाबूजी बहुत खुश , केहू उनका
के समझावे ता उ कहस उ कवनो गलत काम नइखे करत , ओकर पैसा खर्च काइल देख गव
के कुछ लाईका ओकर संघतिया हो गैलन और गावं बदनाम होखे लागल केहू ओकनी के
कुछ बोलियो न पावे कारन लंगा से गंगा हरान रहेली कहावत चरितार्थ होत रहे ,
एही बिच में ओकर बाबु जी ओकर बिआह का देले ओकर मेहरारू के इ पता चलल ता
पाहिले ओकरा दुःख भइल बाकिर बाद में उ इहे कहे की जेतना सजावे के बा सजा द
आखिर हमारा बिधवा मरे के बरले बा , और लंगर जब कबो कानी कुछ चोरी करस ता
ओकरा के कुछ न कुछ गहना बना देस समय ऐसाही बीतल जात रहे गाव भी एलोग से
परेसान रहे , कारन इ रहे की केहू के लाईका के बहका के अपना संगे का लासन ,
एक दिन एगो नया लिका के संगे लंगरा आपन एगो और साथी लेके तिनु जाना गाव से ५
किलो मीटर दूर नाहर पर बाईठाल रहे लोग ओ लोग के बात सुन के उ समझावे लागल इ
लोग ओकरा के उल्टा बेइजत का देहलस लोग ओकर बेटा एगो फौजी रहे और उ गावे
आइल रहे उ जाके आपण बेटा से कहलस की पुलावा पर तिन गो लाईका बैठाल बरन सन
और उ मोटर साईकिल छीने के बात करत रहलन सन उ फौजी भैस ले के हाथ में एगो
डंडा और पुल के पास चल गइल थोरे देर में एगो आदमी एगो औरत के बैठा के मोटर
साईकिल से आवत रहे इ तीनो ओकरा के घेर के मोटर साईकिल छीन लेहले सन ओ आदमी
के कहले सन की चिलैबे ता गोली मार देम सन , बाकिर ओ लोग के इ पता न रहे की
केहू ओ लोग के तक में बैठाल बा , जेकरा हाथ में कट्टा रहे उनकरे पर पहिला
बार कईलॉस फौजी उनकर हाथ से कट्टा फेका गइल और उ तीनो जाना के डंडा से
मार मार के मुआ देहलस उ आगे इहे बात कहत रहुवे की बाबु जी अच्छा सिखावत
रहले हा त तू लोग उनके बेइजत कईले हा अब तहरा लोग के ओ लायक ना छोराब की
फिर से केहू के बाइक चोरइबा लोग , इ बात गाव में खबर आइल ओकर बाप बेहोश हो
के गिर गइल मेहरारू नैहर चल गइल , ओकर ससुर आपण बेटी के दुसर बिआह का देहलस
ओकर बाप ठीक बरन अब मेहनत मजदूरी का के खात बरान , केहू कुछ गलती करे ला
ता ओके समझावे लान इ ना करे के चाही गावं के लिका सुधर गैलन सन , हम ता इहे
कहब भगवन जवान करे लान उ ठीक करेलान ,


text:
पिछला दिने खूब बतकही सुने के मिलल आ हम बतरस लेत रहनी. बाकिर बतकही का दौरान बाताबाती आ गलथेथीओ सुने के खूब मिलल. त सोचनी काहे ना आजु बाते पर बतकुच्चन कइल जाव. बतकुच्चन करे वाला जरूरी नइखे कि बतबनवो … पढ़त रहीं →
जेकरा खातिर चोरी कइनी उहे कहलसि चोर. पता ना सबले पहिले ई बाति के कहले रहुवे बाकिर आदिकवि वाल्मिकी का बारे में कहल जाला कि ऊ पहिले डकैत रहलन आ लूट मार क के परिवार चलावत रहले. बाद में जब … पढ़त रहीं →
कहल जाला कि तुलसीदास लिख गइल बानी कि “कूदे फाने तूड़े तान, वाके दुनिया राखे मान”. तुलसीदास का जमाना में लोकतंत्र त रहे ना बाकिर उनुका अन्दाजा रहे कि कलियुग में का होखे जा रहल बा आ आवे वाला दिन … पढ़त रहीं →
पिछला दिने एगो सम्मानित पाठक के टिप्पणी आइल रहे कि भोजपुरी में श के इस्तेमाल ना होला. उहाँ के भोजपुरी के बढ़िया जानकार हईं आ भोजपुरी पर लगातार शोध करे में लागल बानी. अब एह बात से त हमरो विरोध … पढ़त रहीं →
(बतकुच्चन – ३७) आन्हर कुकुर बतासे भूंके. भोजपुरी के ई कहाउत पिछला दिने तब याद आ गइल जब देश के एगो बड़का मंत्री इन्टरनेट के सोशल मीडिया का खिलाफ आग उगिले लगलन. कहे लगलन कि ओहिजा जवने मन में आवत … पढ़त रहीं →
पिछला बेर बँड़ेरी के चरचा पर बात खतम भइल रहे. बँड़ेरी ओह लकड़ी के बीम के कहल जाला जवन कवनो छान्हि भा पलानी के बीच से थमले रहेला आ ओकर दुनु सिरा दुनु तरफ खँभा भा दिवार पर टिकावल रहेला. … पढ़त रहीं →
बाँझ का जनिहें प्रसवती के पीड़ा ? बच्चा जने में होखे वाला दरद ओही औरत के समुझ में आ सकेला जे कबो खुद बच्चा जनले होखे. बूझेले चिलम जिनका पर चढ़ेला अँगारी. जे हालात के गरमी झेलेला ओकरे ओकर पीड़ा … पढ़त रहीं →
आजु जब लिखे बइठल बानी त छठ व्रत के परसाद सामने आ खरना शब्द दिमाग में बा. खरना मतलब खरो ना, कवनो तिनको ना. अइसन उपवास. बाकिर खर दुष्टो के कहल जाला. आ आखर कहल जाला उबड़ खाबड़ भा रगड़त … पढ़त रहीं →
बोले वाला बोलता आ चुप रहे वाला चुप्पा कहाला. बाकिर चुप्पा अतना आसान ना होले. कई बेर त ऊ चुप्पा शैतान होला. ढेला मार के निर्दोस जइसन चुप्पा मार के बइठल शैतान पर जल्दी केहू शको ना करे आ उ … पढ़त रहीं →
एने कई दिन से अपना बिधुनाइल मन का चलते कुछ लिख ना पवले रहीं बाकिर काल्हु जब एक आदमी के धुनाइल देखनी त बतबनवा मन में बतकूच्चन होखे लागल. याद आवे लागल कुछ भोजपुरी कहाउत. बाते से आदमी पान खाला … पढ़त रहीं →


text:
बिहार फाउन्डेशन (बिहार सरकार की संस्था) के मुंबई चैप्टर सायन के षणमुखानंद हॉल में बिहार दिवस मनवलसि. एह मौका पर मुख्य अतिथि डॉ. सी. पी. ठाकुर, विशेष अतिथि बिहारी बाबू शत्रुघ्न सिन्हा, आ सम्मानित अतिथियन में सांसद सैयद शहनवाज हुसैन, … पढ़त रहीं →
पुण्य स्मरण “सूझ बूझ” पत्रिका के दुसरका अंक से पता चलल कि हरिवंश पाठक गुमनाम जी अब नइखीं. मन माने के तइयार नइखे. जहिया ले पढ़ले बानी, आँख भरले रहतिया. भोजपुरी में उहाँ अस गीत आ गजल लिखेवाला कवनो रचनाकार … पढ़त रहीं →
“जनभाषा कबहियो शासन के भाषा ना होले. राजसत्ता कबहियो जनता के भाषा के राजभाषा के दरजा ना देव. फेर भोजपुरी त लोकभाषा हिय, संवेदना आ प्रतिरोध के जनभाषा. ऊ सरकार के मुँह ना जोहे. अगर संविधान के अठवीं अनुसूची में … पढ़त रहीं →
आदरणीय महोदय, अपने सभ के जानि के खुशी होई कि विश्व भोजपुरी सम्मेलन के बलिया इकाई आपन पाँचवा अधिवेशन टाउन हॉल बलिया में १८ मार्च २०१२ दिन रविवार के ११ बजे से करे जा रहल बिया. भोजपुरी हमनी के पहिचान … पढ़त रहीं →
भोजपुरी साहित्यकार मनोज भावुक के पूर्वांचल भोजपुरी महासभा, गाज़ियाबाद पिछला 10 मार्च, 2012 के अपना सबले प्रतिष्ठित अवार्ड पूर्वांचल गौरव सम्मान से सम्मानित कइलसि. भोजपुरी के तमाम संस्थन का बीच साहित्यिक आ सांस्कृतिक संबंध मजबूत करे के दिशा में कइल … पढ़त रहीं →
‘ हिन्दी में सम्पादकीय की परम्परा खत्म हो रही है. साहित्य और पत्रकारिता एक दूसरे से विछिन्न हो रहे हैं, वहीं अखबार दैनिक साहित्य है जो जितना कालातीत होता है उतना ही तात्कालिक भी होता है. अखबार तात्कालिकता का आईना … पढ़त रहीं →
हमार सम्मानित भोजपुरिया भाई आ बहिन सभे जय भोजपुरी आ प्रणाम, रउवा ई जान के ख़ुशी होई कि हर साल के तरेह एहू साल पूर्वांचल एकता मंच (रजि.) दिल्ली 24 -25 मार्च 2012 (दिन सनीचर आ एतवार) के ‘ छठवां … पढ़त रहीं →
आरा के पद्मश्री डॉ भरत मिश्रा जनम से नेत्रहीन रहले बाकिर अपना अपने अंतर्मन के ज्योति से अतना आलोकित भइले कि राजनीति विज्ञान के विश्वविद्यालय प्रोफेसर बनले आ दर्जनों किताब लिख डललें. भारत सरकार उनुका के पद्मश्री से सम्मानित कइले … पढ़त रहीं →
सुशासन आ विकास के अनेके महत्वपूर्ण कसौटी पर कसला का बाद द संडे इंडीयन अबैकस मार्केट रिसर्च के कहना बा कि एनडीए शासित राज्य कांग्रेस शासित राज्यन से बढ़िया प्रदर्शन कइले बाड़ी स. देश के सगरी प्रमुख राज्यन के सूरते … पढ़त रहीं →
पिछला दिने पहली फरवरी के मुंबई में भोजपुरी के एगो खास काव्य संध्या के आयोजन भइल. खास एह माने में कि मराठी भाषी प्रबुद्ध लोग के मानस के मर्म छू लिहलसि भोजपुरी कविता. आयोजन करवले रहल सामाजिक सांस्कृतिक संस्था “सेतु” … पढ़त रहीं →


text:
रजिस्टर त कर लिहनी अब पोस्ट कइसे डालीं.
अमितेश जी सवाल पूछले बाड़न कि रजिस्टर त कर लिहनी अब पोस्ट कइसे डालीं? उनकर बाति के जवाब उनके के ना दे के सभका के देत बानी काहे कि सभके एकर जरुरत पड़ी.
रजिस्टर कइला का बाद जब कोआर्डिनेटर ओह सदस्य के लेखक वाला अधिकार दे दी त ऊ लेखक लाग इन कर के डैशबोर्ड पर जा के पोस्ट कर सकेला.
बाँया हाथ का तरफ वाला स्तम्भ में पोस्ट पर क्लिक करीं, फेर Add New Post पर. ओह में उपर वाला लाइन में अपना लेख के शीर्षक दीं. फेर नीचे वाला बाक्स में visual क्लिक करीं. अब रउरा अपना लेख के वइसे लिख सकीलें जइसन ऊ लउके. बोल्ड करे खातिर B, लिंक बनावे खातिर लिंक link, वगरैह के संकेत बाक्स का उपर दिहल बा. अगर फोटो अपलोड करे के बा त बाक्स का उपर विकल्प दिहल बा. वीडियो अपलोड मत करीं. फोटो भरसक 540 pixel से बेसी चौड़ा मत होखे.
अब सवाल आवत बा देवनागरी में भोजपुरी में लिखे के सबसे बढ़िया संसाधन बा तख्ती जवना के हम पिछला सात साल से इस्तेमाल करत बानी आ कवनो दिक्कत ना आइल. तख्ती डाउनलोड कर के अपना कम्प्यूटर पर इन्स्टॉल कर लीं. फेर ओकरा पर नोटपैड का तरह देवनागरी भा रोमन जवना लिपि में चाहीं टाइप कर सकीलें.देवनागरी में टाइप करे खातिर उपर दिहल विकल्प में से “अ” के चुनीं, अंगरेजी में लिखे खातिर ओकरा के डिसेलेक्ट कर दीं. एकही लाइन में रउरा हिन्दी भा अंगरेजी दुनु में लिख सकीलें. देवनागरी में लिखत घरी रउरा कुछ चिह्न ना मिली जइसे कि ()- वगैरह. एकरा खातिर अंगरेजी विकल्प इस्तेमाल करीं.
दोसर खास सावधानी बा फोटो का मामिला में. एकरा के एडिट करे खातिर अपना कंप्यूटर पर Irfanview लोड कर लीं फेर ओकर plugin इन्स्टाल कर लीं. जवन फोटो अपलोड करे के बा ओकर साइज बदल दीं आ save for web विकल्प चुनीं आ फोटो के सीमा 50 kb से कम राखीं. एहसे अॡलोड करे में सुविधा होखी आ वेबसाइट के सर्वर पर जगहो कम घेरी.
आशा बा कि ई सलाह सभका खातिर कवनो वेबसाइट खातिर उपयोगी रही.
त अब देर काहे, शुरु हो जाईं अपना ब्लांगिग में.
राउर,
ओम
कोआर्डिनेटर


text:
by admin
भोजपुरी परदा के चर्चित अभिनेत्री शुभी शर्मा अब ‘सांवरिया तोसे लागी कैसी लगन’ में आपन जलवा छीटत नजर आवे वाली बाड़ी. शुभम इंटरटेनमेंट के बैनर में बनत एह फिल्म में शुभी के जोड़ी अभिनेता पंकज केसरी संगे बावे. फिलिम पूरा तरह रोमांस आ कॉमेडी से भरल बा.
निर्माता विश्वनाथ पाटिल आ निर्देशक चंदन वर्मा के एह फिल्म लेके शुभी खूबे उत्साहित बाड़ी. शुभी शर्मा अपना जल्दिए रिलीज होखे वाली फिलिम ‘हीरो’ खातिर पहिलहीं से चर्चा में बाड़ी.
(प्रशांत निशांत के रपट)
Categories: कलाकार |
No Comments »
by admin
सिनेमा भोजपुरी के नयका सुपरस्टार खेसारीलाल यादव मशहुर निर्माता-निर्देशक राजकुमार पाण्डेय के फिल्म में नजर आवे वाला बाड़न. राजकुमार पाण्डेय के होम प्रोडक्शन फिल्म ‘नागिन’ में मुख्य भूमिका में बाड़न खेसारी लाल यादव आ उनुका साथे बाड़ी स्टार अभिनेत्री रानी चटर्जी आ मोनालिसा.
राजकुमार पाण्डेय के भोजपुरी परदा के सबले सफल निर्देशक मानल जाला आ खेसारीलाल उनुका फिल्म में काम कर के बहुते खुशी महसूस करत बाड़ें. आजु काल्हु ‘नागिन’ के शूटिंग कइल जा रहल बा.
(प्रशांत निशांत के रपट)
Categories: कलाकार |
No Comments »
by admin
सिनेमा भोजपुरी के सितारा शुभम तिवारी के भोजपुरिया नागार्जुन के नाम दे दिहल गइल बा. दर्शक उनुका लुक का चलते उनुका के नागार्जुन कहे लागल बाड़ें. दरअसल शुभम तिवारी अपना आवे वाली फिलिम ‘अंतिम तांडव’ में मुँछ संगे नजर अइहें आ उनुकर रूप देखे में नागार्जुन जस लागता से दर्शक नामे धर दिहले बाड़ें नागार्जुन.
दर्शकन के एह प्रतिक्रिया से शुभम बहुते खुश बाड़ें, शुभम हमेशा एक्शन भरल किरदार करल चाहेलें आ ‘अंतिम ताडंव में शुभम के मन माफिक नागार्जुन स्टाइल किरदार करे के मिल गइल बा.
शुभम के एगो फिलिम ‘कलुआ भईल सयान’ एह घरी बिहार के सिनेमा घरन में धमाल मचवले बावे.
(प्रशांत निशांत के रपट)
Categories: कलाकार |
No Comments »
by admin
सिनेमा भोजपुरी के क्वीन अदाकारा पाखी हेगडे काजल फिल्म्स के बैनर तले बनत भोजपुरी फिल्म ‘परमवीर परशुराम’ में भोजपुरी मेगा स्टार मनोज तिवारी ‘मृदुल’ के प्रेमिका के किरदार करीहें. फिल्म में परशुराम के टाईटल भूमिका मनोज तिवारी करत बाड़ें. पाखी के भूमिका एह फिल्म में बेहतरीन बा.
फिल्म ‘परमवीर परशुराम’ के निर्देशक हउवें एस. कुमार. फिल्म का बारे में बतावत पाखी कहली कि ‘परशुराम परमवीर’ के कहानी बहुते बढ़िया बा आ दर्शक एह फिलिम में उनुका के एगो एकदमे नया रूप में देखीहें.
(प्रशांत निशांत के रपट)
Categories: कलाकार |
No Comments »


text:
दिल जवान होखे के चाहीं उमिर के एहमें का! अब ‘नदिया के पार’ फेम साधना सिंह के देख लीं. उम्र के एह मोड़ पर उनुका प्यार हो गइल बा भा कहीं कि उनुकर दिल केहू चोरा लिहले बा. आ ई दिल चोर हउवें दोसर केहू ना बलुक महानायक कुणाल सिंह.
अब रउरो जानते बानी कि हम बात करत बानी सिनेमा के आ ई प्यार असल ना बलुक फिल्मी ह. साधना आ कुणाल के एह प्यार के एगो जबरदस्त रोमांटिक ट्रैक देखे के मिली निर्माता श्रवण कुमार आर्य आ निर्देशक अशोक गोस्वामी के फिल्म “विध्वंस” में. वेद ऑडियो वीडियो फिल्म प्रोडक्शन के बैनर तले बनत एह फिल्म में साधना सिंह एगो अइसन प्रेमिका के किरदार कइले बाड़ी जे अपना चाहत के इजहार ना कर सकल बाकिर एक दिन जब ऊ सामने आ खड़ा भइल त सबुर के बाँध टूट जात बा.
‘नदिया के पार’ फिल्म से भोजपुरिया दर्शकन क दिलो-दिमाग पर छा जाएवाली साधना सिंह फिलिमन से अघोषित सन्यास ले रखले रही. बीच-बीच में उनुकर इक्का-दुक्का फ़िलिम आवत रहली सँ बाकिर एह फिलिमन के जिकर खुद साधनो सिंह ना करसु. बहरहाल, लमहर दिन बाद साधना सिंह फिल्म “विध्वंस” से आपन वापसी करत बाड़ी.
साधना सिंह क मुताबिक आजु-काल्ह भोजपुरी में जइसन फिलिम बनत बाड़ी सँ ओहमें उनुकर कवनो रूचि नइखे. बाकिर फिल्म विध्वंस के रोल जब अशोक गोस्वामी सुनवें इ उनुका बहुते पसन्द आइल आ करे के हामी भर दिहली.
देखल जाव साधना सिंह के एह वापसी के उनुकर प्रसंशक कइसन स्वागत करत बाड़ें.
(स्पेस क्रिएटिव मीडिया के रपट)


text:
by admin
भोजपुरिया गायकी के सिरमौर आ सुपर स्टार पवन सिंह भोजपुरी फिल्म निर्माण कंपनी मिथिला टाकिज संगे आपन हेट्रिक पूरा लिहलन. हाल ही में पवन सिंह “राखेला शान भोजपुरिया जवान” के शूटिंग कइलन जवन मिथिला टाकिज संगे उनकर तिसरकी फिलिम हवे आ तीनों में पवन सिंह मुख्य भूमिका में बाड़न. मिथिला टाकिज संगे पवन सिंह के पहिलका फिलिम रहल रवि भूषण निर्देशित गुंडईराज, दुसरकी रहल रविए भूषण का निर्देशन में बनल “डकैत”. ई फिलिम जल्दिए रिलीज होखे वाली बा. एह फिल्म में डकैत पवन सिंह के साथ देबे वाला कलाकारन में मोनालिसा, प्रतिभा पाण्डेय, चांदनी चोपड़ा के नाम बा. “राखेला शान भोजपुरिया जवान” के खासियत ई बा कि एह फिलिम से पवन सिंह संगीत निर्देशन शुरू कइले बाड़न. एह फिलिम के नायिका बाड़ी प्रतिभा पाण्डेय आ बाकी मुख्य किरदारन में बृजेश त्रिपाठी, मनोज टाइगर, दिलीप सिन्हा, गौरी शंकर, मनीष चतुर्वेदी वगैरह के नाम बा. फिलिम अब जल्दिए रिलीज होखे के तइयारी में बा.
(अपना न्यूज़ के रपट)
Categories: कलाकार, फिल्मकार |
No Comments »
by admin
खेसारी लाल यादव आ विराज भट्ट अभिनीत सुपर हिट फिल्म ‘जान तेरे नाम’ बिहार का बाद मुंबईओ में सफलता के परचम लहरा दिहलसि जवना से भोजपुरी सिनेजगत में ख़ुशी के लहर फ़इल गइल. दर्शकन के प्यार से फिल्म सुपर हिट हो गइल. एह फिल्म में नीरज राज के निभावल किरदार के दर्शक बहुते पसन्द कइलें. आ नीरज राज खलनायकी में अपना के स्थापित करा लिहलन. एह निर्माता-निर्देशक रमाकांत प्रसाद हउवें आ मुख्य भूमिकन में विराज भट्ट, खेसारी लाल यादव, तनुश्री चटर्जी, प्रिया शर्मा, ब्रिजेश त्रिपाठी अउर नीरज राज बाड़ें.
नीरज अबहीं हालही में मैथिली सुपर स्टार विजय कामत अभिनीत आ उपेन्द्र वर्मा के निर्देशित फिल्म ‘क़यामत’ के शूटिंग बिहार में पूरा कइलन. एहमें नीरज के किरदार कामेडी हीरो के बा. अउरी मुख्य भूमिकन में विजय कामत, रिंकी शेट्टी, किरण कुमार, रजा मुराद, अली खान अउर दीपक भाटिया बाड़ें. एकरे अलावे नीरज मैथिली फिल्म ‘बिकल दुलहा मौगी के गुलाम’ में झबरा बाबा नाम के मुख्य खलनायक बनल बाड़ें. एह फिल्म के निर्माता- निर्देशक आ नायक खुद विजय कामत बाड़ें आ नायिका हई रिंकी शेट्टी.
नीरज राज के बाली निर्देशित ‘मर्द तांगे वाला’, फारूख सिद्दिकी निर्देशित ‘वर्दी वाला गुण्डा’, आ दिनेश यादव निर्देशित ‘धडकेला तोहरे नावे करेजवा’ वगैरह जल्दिए रिलीज होखे वाली बाड़ी सँ.
(अपना न्यूज़ के रपट)
Categories: कलाकार |
No Comments »
by admin
धर्मेन्द्र अभिनीत हिन्दी फिल्म बगावत का बाद अब ओही नाम पर बनल भोजपुरी फिलिम “बगावत” में सुदीप पाण्डेय डबल रोल करत बाड़ें. डबल रोल करे में माहिर सुदीप पाण्डेय एहसे पहिले भोजपुरिया दरोगा, मसीहा बाबठ आ मि॰ ताँगेवाला में डबल रोल कर चुकल बाड़ें.
सवाल उठत बा कि डबल रोल काहे? शायद सुदीप कवनो दोसरा स्टार का साथे काम कइल ना चाहसु. सुदीप पाण्डेय के कहना बा कि ऊ भोजपुरी सिनेमा में हर स्टार का साथे काम कर चुकल बाड़े. सिंगल होखी कि डबल एकर फैसला लेखक आ निर्देशक करेलें अभिनेता ना. ऊ त बस आपन काम निकहा कर देबे के कोशिश करेलें. सुदीप बतवलें कि बगावत एगो बढ़िया फिलिम हवे आ उनुका पुरा भरोसा बा कि लोग एकरा के पसंद करी.
(संजय शर्मा राज के रपट)
Categories: कलाकार |
No Comments »
by admin
भोजपुरी के सबले बड़हन रियलिटी शो ‘सुर-संग्राम’ के उपविजेता रहल चर्चित पार्श्व गायिका ममता राउत रोज नया नया कामयाबी हासिल करत जात बाड़ी, फिल्म ‘पियवा बड़ा सतावेला’ के सुपर हिट गीत ‘झाड़ू पोछा करब नाही…’ से ममता राउत अपना पार्श्व गायन के शुरुआत कइले रही. गाना स्टार हिरोईन रानी चटर्जी पर फिल्मावल रहे आ एह गाना से ममता राउत के बहुते लोकप्रियता मिलल.
अब दूरदर्शन पर प्रसारित होखत टी.वी. शो ‘भारत की शान’ के गायन प्रतिस्पर्धा में ममता राउत लगातार तीन हफ्ता से ‘बेस्ट परफार्मर ऑफ़ डे’ रहल बाड़ी आ ई सिलसिला अबहियो जारी बा. शो के एकंर मनोज तिवारी आ जज इस्माईल दरबार अउर उषा उत्थप बाड़ी. ममता के मधुर आवाज़ के कायल सुनेवालन का साथे जजो लोग हो गइल बा.
अबहीं ले लगभग तीस गो फिलिमन में पार्श्वगायन कर चुकल ममता राउत हालही में महेश्वर फिल्म्स इंटरनेशल के बैनर में बने जात फिल्म ‘ग़ईलऽ पिया परदेश’ क टाईटल गीत के आपन आवाज़ दिहली. एह फिल्म के निर्माता नवीन झा अउर मनोज महेश्वर, संगीतकार बसंत पंडित, गीतकार नवीन झा आ रिकार्डिस्ट गोपाल चतुर्वेदी हउवें. ममता ‘निरहुआ” अभिनीत “इज्ज़त” फिलिमों में एगो गीत गवले बाड़ी जवना के बोल ह ‘बोलऽ खईबऽ कि करबऽ जियान ए राजा’. प्यारेलाल यादव के लिखल एह गीत के संगीत राजेश रजनीश दिहले बाड़न.
(अपना न्यूज के रपट)
Categories: कलाकार, गीत संगीत |
No Comments »


text:
‘पथ’ जइसन हिन्दी फिल्म से अपना अभिनय कैरियर के शुरुआत करे वाला अभिनेता हैदर काजमी एह घरी भोजपुरी सिनेमा के रंगबाज बन गइल बाड़े. उनुकर पहिलका भोजपुरी फिल्म ‘रंगबाज’ जबरदस्त सफलता हासिल कइलस आ अब अपना आवे वाला अनेके फिलिमो से हैदर काजमी चरचा के विषय बनल बाड़े. हाल-फ़िलहाल फिल्म ‘कालिया’ ला हैदर काजमी के बहुते चरचा बा. एही बारे में उनुका से भइल बातचीत के खास अंश पेश बा -
हैदर काजमी जी, आपके फिलिम ‘कालिया’ के एने बहुते चरचा होखत बा. आखिर का बा ‘कालिया’ में का बा एहमें राउर भूमिका ?
देखीं, फिल्म ‘कालिया’ एगो खांटी भोजपुरी फिलिम ह जवना में पूरा पूरी भोजपुरिया संस्कार उतारल गइल बा परदा पर. कुछ लोग एकरा के अमिताभ बच्चन अभिनीत फिल्म ‘कालिया’ के रीमेक समुझत बाड़े बाकिर हम साफ कर दिहल चाहत बानी कि एकरा ओह ‘कालिया’से कवनो मतलब नइखे आ बिल्कुले नया कहानी पर बनल बावे ई ‘कालिया’. फिलिम बहुते बढ़िया बनल बिया आ जइसे अमिताभ बच्चन के अइला से बॉलीवुड में बदलाव आ गइल रहे ओहि तरह ‘कालिया’ भोजपुरी सिनेमा के बदल दी.
फिल्म ‘कालिया’ के गीत-संगीत में कतना दम बा?
बेजोड़ दम बा कालिया के गीत-संगीत में. जइसे हमरा फिलिम ‘रंगबाज’ के गीत-संगीत सुपर डुपर हिट भइल रहे ओही तरह एकरो गीत-संगीत के लोग पसंद करी काहे कि एकरा के बहुते मेहनत से रचल गइल बा. वइसहू हमरा फिलिम में ई ना होखे कि कवनो हिंदी फिल्म के गीत तूड़-मरोड़ के पेश कर दिहल जाव. बलुक हमनी का फिल्म के गीत-संगीत को पूरा तरह से भोजपुरिया रंग में ढालीलें जा. ‘कालिया’ के गीतो-संगीत कुछ वइसने बा.
फिल्म ‘कालिया’ में अक्षरा, अनिल, बालेश्वर आ विपिन सिंह का साथे काम कर के कइसन लागल?
सबहीं अपना-अपन भूमिका में जान डाल दिहले बावे. खासकरि के हम अक्षरा सिंह क बारे में कहब कि ऊ बहुते नीक अदाकारा हई आ अब अभिनय में बहुते पाक गइल बाड़ी. ‘कालिया’ रिलीज होखला का बाद उनुका के आगे बढ़े से केहू रोक ना पाई.
निर्देशक शिवराम यादव मे अइसन कवनो खासियत बा ?
देखीं, सबले पहिले त हम बता दीं कि शिवराम यादव हमार बहुते बढ़िया दोस्त हउवन आ सबले खास ई कि हमहन के सोच बहुते मिलल जुलल होले. दोसरे उनुका में काम खातिर गजबे सा जुनून बा. ऊ कवनो स्क्रिप्ट के परदा पर हूबहू उतारे में माहिर हउवें.
हैदर काजमी जी, आजुकाल्ह भोजपुरी में दू-दू, तीन-तीन गो हिरोइनन के चलन जोर पकड़ लिहले बा. का आपहू अइसन फिलिम करे के तइयार होखत बानी ?
जी, बिल्कुले ना. ना त हम दू भा तीन गो हीरो वाला फिलिम करीलें ना आगे करब. अइसनका नाहियो त आधा दर्जन आफर ठुकरा चुकल बानी काहे कि हम हैदर, माने कि शेर, हईं आ अपने दम पर फिलिम हिट करावे के बेंवत राखीलें.
फिल्म ‘कालिया’ कब ले रिलीह होखी?
हम एकरा के जून में रिलीज करे के तइयारी में बानी.
अपने हिंदी फिलिम से शुरूआत कइनी फेर भोजपुरी फिलिमन में आगम कइसे भइल?
जी, ई त सहिए बा कि हमार शुरुआत ‘पथ’ जइसन हिंदी फिल्म से भइल रहुयवे आ ओकरा बादो हम ‘बॉबी’ आ ‘कजरी’ जइसन हिन्दी फिल्म कइनी. बाकिर जहां ले भोजपुरी से जुड़े के सवाल बा त हम मूलतः जहानाबाद (बिहार) के हईं आ अपना भोजपुरिया प्रेम से भोजपुरी सिनेमा में खींचा अइनीं. दोसरे ई कि हमरा लागल कि भोजपुरी सिनेमा में बढ़िया अभिनेतन के कमी बा से हम खुद एहमें उतरे के तय कर लिहनी.
आपके अगिली फिलिम कवन कवन बाड़ी सँ?
एक त ‘कालिया’ बड़ले बा. बाहर के बैनर के ‘आजमगढ़ के कट्टा’, ‘जागीरा’ आ ‘बिगुल’ वगैरह हमार आवे वाली फिलिमन में शामिल बाड़ी सँ.
(शशिकांत सिंह रंजन सिन्हा के रपट)


text:
हिन्दी सिनेमा मे त खान के खान बा बाकिर अब भोजपुरिओ सिनेमा में खान नाम वाला एगो अभिनेता के इंट्री भइल बा. ई हउवें महुआ टीवी के डांस रियलिटी शो ‘नाच नचईया धुम मचईया’ में अनारा गुप्ता के जोड़ीदार रहल विजेता लखनऊ के निसार खान. निसार अब फिलिमों में अपना डांस के जलवा पसरीहें.
आयुष्मान मेडिएन्ट प्रा॰ लि॰ के बैनर तले बनल प्रसिद्ध निर्माता दिलीप जयसवाल के पेशकश ‘‘सौगंध गंगा मैया के’’ से निसार खान बड़का परदा पर इंट्री मारत बाड़ें. अमिताभ चन्द्रा के बनावल आ भोजपुरी के सुपरहिट निर्देशक राजकुमार पाण्डेय के निर्देशित एह फिल्म में निसार खान डांसिंग क्वीन सीमा सिंह संगे आईटम साँग में नजर अइहें. एह गाना के कोरियोग्राफी कानू मुखर्जी कइले बाड़न. निसार अपना एह फिल्मी इंट्री से बहुते उछाह में बाड़ें.
(प्रशांत निशांत के रपट)


text:
by admin
भोजपुरी के स्टाइलिश अभिनेता प्रवेशलाल यादव के एक्शन से भरल भोजपुरी फिल्म ‘हीरो’ 13 जुलाई से बिहार, झारखंड आ यू.पी. के सिनेमाघरन में रिलीज कइल जा रहल बा. निरहुआ इंटरटेनमेंट प्रा०लि० के प्रस्तुति आ श्री साई प्रोडक्शन के बैनर तले बनल एह फिल्म के प्रदर्शन तकनीकी कारणन से 29 जून के ना हो पावल रहे.
हीरो में भोजपुरी स्टार प्रवेशलाल यादव के प्रमुख भूमिका बा. उनका साथे एह फिल्म में नायिका बाड़ी शुभी शर्मा आ साथी कलाकारन में अवधेश मिश्रा, प्रकाश जैस, अयाज खान, निलम आ सत्यप्रकाश के खास नाम बा, फिल्म में प्रवेशलाल के खतरनाक एक्शन स्टंट देखे के मिली. ओहिजे शुभी प्रवेश के रोमांसो देखे के मिली. गीत लिखले बाड़ें प्यारेलाल यादव, श्याम देहाती आ बिपिन बहार. संगीत दिहले बाड़न राजेश रजनीश.
(प्रशांत निशांत के रपट)
Categories: इण्डस्ट्री न्यूज, फिल्म |
No Comments »
by admin
भोजपुरी परदा के चर्चित अभिनेत्री शुभी शर्मा अब ‘सांवरिया तोसे लागी कैसी लगन’ में आपन जलवा छीटत नजर आवे वाली बाड़ी. शुभम इंटरटेनमेंट के बैनर में बनत एह फिल्म में शुभी के जोड़ी अभिनेता पंकज केसरी संगे बावे. फिलिम पूरा तरह रोमांस आ कॉमेडी से भरल बा.
निर्माता विश्वनाथ पाटिल आ निर्देशक चंदन वर्मा के एह फिल्म लेके शुभी खूबे उत्साहित बाड़ी. शुभी शर्मा अपना जल्दिए रिलीज होखे वाली फिलिम ‘हीरो’ खातिर पहिलहीं से चर्चा में बाड़ी.
(प्रशांत निशांत के रपट)
Categories: कलाकार |
No Comments »
by admin
सिनेमा भोजपुरी के नयका सुपरस्टार खेसारीलाल यादव मशहुर निर्माता-निर्देशक राजकुमार पाण्डेय के फिल्म में नजर आवे वाला बाड़न. राजकुमार पाण्डेय के होम प्रोडक्शन फिल्म ‘नागिन’ में मुख्य भूमिका में बाड़न खेसारी लाल यादव आ उनुका साथे बाड़ी स्टार अभिनेत्री रानी चटर्जी आ मोनालिसा.
राजकुमार पाण्डेय के भोजपुरी परदा के सबले सफल निर्देशक मानल जाला आ खेसारीलाल उनुका फिल्म में काम कर के बहुते खुशी महसूस करत बाड़ें. आजु काल्हु ‘नागिन’ के शूटिंग कइल जा रहल बा.
(प्रशांत निशांत के रपट)
Categories: कलाकार |
No Comments »
by admin
सिनेमा भोजपुरी के सितारा शुभम तिवारी के भोजपुरिया नागार्जुन के नाम दे दिहल गइल बा. दर्शक उनुका लुक का चलते उनुका के नागार्जुन कहे लागल बाड़ें. दरअसल शुभम तिवारी अपना आवे वाली फिलिम ‘अंतिम तांडव’ में मुँछ संगे नजर अइहें आ उनुकर रूप देखे में नागार्जुन जस लागता से दर्शक नामे धर दिहले बाड़ें नागार्जुन.
दर्शकन के एह प्रतिक्रिया से शुभम बहुते खुश बाड़ें, शुभम हमेशा एक्शन भरल किरदार करल चाहेलें आ ‘अंतिम ताडंव में शुभम के मन माफिक नागार्जुन स्टाइल किरदार करे के मिल गइल बा.
शुभम के एगो फिलिम ‘कलुआ भईल सयान’ एह घरी बिहार के सिनेमा घरन में धमाल मचवले बावे.
(प्रशांत निशांत के रपट)
Categories: कलाकार |
No Comments »


text:
शिक्षा रोजगार
- आईटी बीएचयू के आई आई टी के दर्जा मिल गइल. महामना मदनमोहन मालवीय के १५०वीं जयंती का अवसर पर एकरा के उपलब्धि बतवले बीएचयू के कुलपति डा॰ कर्ण सिंह. जबकि विहिप नेता अशोक सिंहल कहलें कि ई फैसला हिन्दू विश्वविद्यालय के गरिमा कम करे खातिर लिहल गइल बा आ देर सबेर एह फैसला से बीएचयू के तूड़ दिहल जाई. अब इंजीनियरिंग फैकल्टी विश्वविद्यालय कुलपति का अधिकार क्षेत्र से बाहर हो जाई. एह नयका आईआईटी के आईआईटी बीएचयू का नाम से जानल जाई.
उत्तर प्रदेश
- हार का बाद हार के कारण पता लगावे राहुल गाँधी सोमार का दिने अमेठी अइलन जहाँ कार्यकर्ता साफ कहलें कि जुबानी जमा खर्च से कुछ नइखे होखे वाला. राहुल से कहल लोग कि आपहू कहले रही कि तीन महीना में भेंट करब आ भुला गइनी. राहुल गाँधी फेर तीन महीना के समय मँगलन आ कहलन कि एह बीच पार्टी के व्यवस्था सुधारल जाई.
- बलिया में बाली ढुलाई में होखत घपलेबाजी का मामिला में तीन गो रेंजर आ बारह गो कर्मचारी जाँच का शिकंजा में अइलें. रोजाना कई लाख के राजस्व के लूटखसोट भइल बा भरौली चेकपोस्ट पर.
- बलिया पुलिस लाइन में सिपाहियने के बेसी सूद पर करजा देबे वाला सूदखोर के सोमार का दिने गिरफ्तार कर लिहल गइल. एकर शिकायत एगो सिपाही एसपी से कइलसि त जाँच में पता चलल कि महँग सूद पर रुपिया देबे वाला ई सूदखोर कैशियर से मिलीभगत कर के कैंटीन कटिंग का नाम पर सीधे वेतन से पइसा काट लेत रहुवे. एह मामिला में कैशियर के निलम्बित कर दिहल गइल बा.
- चंदौसी के सपा विधायिका लक्ष्मी गौतम का खिलाफ हत्या के प्रयास के मुकदमा दर्ज भइल बा. एह मामिला मे उनुका परिवारो के कुछ लोग के नामजद कइल गइल बा.
- मायावती कहली कि संसद के मौजूदा सत्र में एगो संविधान संशोधन विधेयक ले आवल जाव जवना से एससी एसटी के पदोन्नतिओ में आरक्षण दिहल जा सके.
बिहार
- बिहार में केन्द्रीय विश्वविद्यालय खोले का विवाद में नया फच्चर फँसावत राजद के रघुवंश प्रसाद सिंह सोमार का दिने लोकसभा में कहलन कि सबले बढ़िया रही कि गया आ मोतिहारी दुनु जगहा केन्द्रीय विश्वविद्यालय खोल दिहल जाव आ पटना विश्वविद्यालयो के केन्द्रीय विश्वविद्यालय बना दिहल जाव. अबही के स्थिति ई बा कि केन्द्र चाहत बिया कि गया में खोलल जाव जबकि राज्य सरकार मोतिहारी खातिर खूंटा गड़ले बिया.
देश
- भाजपा के मंजूर नइखे राष्ट्रपति पद खातिर कांग्रेस के कवनो उमीदवार चाहे ऊ हामिद अंसारी होखसु चाहे प्रणव मुखर्जी.ई बात सोमार का दिने भाजपा नेत्री सुषमा स्वराज कहली. कहली कि कांग्रेस आपन उम्मीदवार के एलान कर दी ओकरा बादे भाजपा आपन पत्ता खोली. भाजपा चाहत बिया कि गैर कांग्रेसी गैर भाजपाई खेमा से कवनो नाम सामने आवे.
- आरुषि हत्याकाण्ड में आरुषि के महतारी डा॰ नुपूर तलवार के काल्हु अदालत में समर्पण का बाद गिरफ्तार कर लिहल गइल आ उनुकर जमानत याचिका खारिज कर के जेल भेज दिहल गइल.
- झारखंड में भाजपा के सहयोगी पार्टी झामुमो एह बात पर नाराज बावे कि राज्यसभा में ओकरा उम्मीदवार के समर्थन ना दे के भाजपा आपन उम्मीदवार उतार दिहलसि जबकि केहू का लगे ओतना वोट नइखे कि ऊ आपन उम्मीदवार जिता ले जाव. झामुमो नेता आ राज्य के उपमुख्यमंत्री शिबू सोरेन कहलन कि भाजपा हमेशा उनुका पार्टी के बेइज्जत करत आइल बिया आ अब एकरा के बर्दाश्त ना कइल जाई.
- मुंबई मे सपा नेता आ विधायक अबू आजमी के बारह साल पहिले दिहल एगो दंगा भड़कावे वाला भाषण खातिर दू साल के जेल आ एगारह हजार रुपिया के जुर्माना के सहा सुनावल गइल बा.
- उत्तरी दिल्ली नगर निगम के मेयर पद पर भाजपा के मीरा अग्रवाल के निर्विरोध चुन लिहल गइल आ भाजपे के आजाद सिंह के डिप्टी मेयर चुनल गइल.
- एक लाख रुपिया घूस लेबे का आरोप में चार साल के जेल के सजा भुगतत बंगारू लक्ष्मण भाजपा के राष्ट्रीय कार्यकारिणी से इस्तीफा भेज के पार्टी के राहत दिहलन.
- ओडिशा के विधायक झिन्न हिक्का के इस्तीफा के विरोध करत मुख्यमंत्री नवीन पटनायक कहलन कि दबाव में कवनो विधायक के इस्तीफा ना देबे के चाहीं.
- उत्तराखंड के राज्यपाल पद पर बहाल अजीज कुरैशी अपना बहाली के सोनिया गाँधी के आशीर्वाद बतवलन.
- ब्रिटेन के महारानी एलिजाबेथ के हीरक जयंती का मौका पर उनुकर प्रतिनिधि का तौर पर राजकुमार एंड्र्यू सात दिन के भारत दौरा पर सोमार का दिने अइलें. एह दौरा में ऊ दिल्ली, कोलकाता, मुंबई, चेन्नई, बेंगलूर आ कोहिमा जइहें. कोहिमा मे ऊ दुसरका विश्वयुद्ध में मारल गइल सैनिकन के श्रद्धांजलि दीहें.
- असम में ब्रहमपुत्र नदी में सोमार का दिने एगो नाव पलटला से सत्तर से अधिका लोग डूब गइल. दुर्घटणा धुबरी जिला के बुरहाबुरही में भइल.
- भारत आ जापान नागरिक परमाणु सहयोग पर बातचीत करे आ एगो समझौता पर दस्तखत करे खातिर राजी हो गइले.
- प्रवर्तन निदेशालय मुंबई के आदर्श हाउसिंग सोसायटी घोटाला में महाराष्ट्र के मुख्यमंत्री रहल अशोक चव्हाण आ तेरह गो दोसरो लोग पर आरोप लगवलसि.
- एह साल पहली सित्मबर से हर मोबाइल सेट पर सूचना लिखल रहे चाहीं कि ओह मोबाइल के रेडियो विकिरण कतना बा आ ओकर दाम कतना बा.
- मध्यप्रदेश सरकार निलम्बित आईएएस टीनू जोशी आ अरविंद जोशी के बर्खास्त करे के सिफारिश केन्द्र के भेजलसि. एह दुनु का लगे से बेहिसाब दौलत मिलल बा जवन कि एह लोग के भठियरपन के कमाई ह.
30, 07:16 pm
भुवनेश्वर [जागरण संवाददाता]। ओड़िशा में 34 दिन बाद माओवदियों की गिरफ्त से छूटे विधायक झिन्न हिक्का के मामले में मुख्यमंत्री नवीन पटनायक ने कहा है कि को
दुनिया
- पाकिस्तान के प्रधानमंत्री गिलानी कहलन कि कवनो अइसन कानून नइखे जवना तहत न्यायपालिका उनुका के डिसक्वालिफाई कर सके.
- नाईजीरिया में आत्मघाती बम हमला में एगारह लोग के जान चल गइल. हालांकि हमला जवना पुलिस अधिकारी पर भइल रहे ऊ साफ बाँच गइल.
बिजनेस
- भारत सेशल्स के साढ़े सात करोड़ डॉलर के वित्तीय सहायता देबे के घोषणा कइलसि.
- कपास उत्पादन में वृद्धि देखत एकरा निर्यात पर लगावल रोक हटा लिहल गइल.
- बॉम्बे स्टाक एक्सचेंज में सोमारो का दिन तेजी रहल आ सूचकांक १३१ अंक बढके बंद भइल. रुपिया में १९ पइसा के कमजोरी आइल आ सोना अपना महँगी के नया रिकार्ड बनवलसि. काल्हु दिल्ली में सोना २९ हजार ५९० रूपए प्रति दस ग्राम पर बिकाईल.
खेल
- आईपीएल बीसबीसा में कोलकाता नाइट राइडर्स चेन्नई सुपर किंग्स के हरा दिहलसि.
- भारत के वेटलिफ्टर लंदन ओलम्पिक के महिला आ पुरूष दुनु वर्ग में एक एक गो जगहा खातिर क्वालिफाई कइलन. नौकायनो में भारत के स्वर्ण सिंह विर्क, मंजीत सिंह आ संदीप कुमार क्वालीफाई कर गइलन.
मनोरंजन
- पहिला बेर कवनो टीवी शो दूरदर्शन आ निजी चैनल पर एक साथ देखावल जाई. ई सीरियल ह आमिर खान के “सत्यमेव जयते” जवन छह मई से हर अतवार दिन में एगारह बजे से दूरदर्शन आ स्टार प्लस पर देखावल जाई.
- बालीवुड अभिनेत्री अचला सचदेव के लमहर बीमारी का बाद अतवार का दिने निधन हो गइल. अचला सचदेव पर फिल्मावल “वक्त” फिल्म के गाना ए मेरी जोहरा जबीं आजुवो ले लोग के याद बा.


text:
भाषा भोजपुरी से हमार परिचय नौ बरीस से बा. एह बीच बहुते तरह के लोग से भेंट भइल. कुछ ओह लोग से जे भोजपुरी में आपन धंधा करत बा त कुछ ओहू लोग से जे भोजपुरिए के आपन धंधा बना लिहले बा. सोचीं त दुनु में कवनो खास अंतर ना बुझाई बाकिर गौर करीं त मालूम होखी कि भोजपुरी में धंधा करे वाला कुछ ना कुछ करत बाड़े भोजपुरी खातिर बाकिर भोजपुरी के धंधा करे वालन खातिर जरूरी ना होला कि ऊ भोजपुरिओ खातिर कुछ करसु. ऊ लोग त बस भोजपुरी के आपन धंधा बना लिहले बावे, ओही बहाने आपन काम बनावे खातिर देश दुनिया घुमे खातिर. ई लोग कबो भोजपुरी के आठवीं अनुसूची में शामिल करावे के बात करेला त कबो भोजपुरी से अश्लीलता मेटावे खातिर. बिना ई जनले कि आठवीं अनुसूची में शामिल होखे से पहिले ओकर भाषा का रूप में पहिचानो होखल जरूरी बा. भारत सरकार भोजपुरी के भाषा मनबे ना करे, ओकरा खातिर त ई हिंदी के एगो बोलिए भर हवे. भोजपुरी के भाषा माने में का परेशानी बा सरकार? सबले बड़का परेशानी बा हिंदी के धंधेबाजन के जे कबो ना चहले कि भोजपुरी के भाषा के दर्जा दिहल जाव. हिंदी के बहुते विद्वान रहले भोजपुरिया बाकिर भोजपुरी में लिखे में उनुका आपन पहिचान बनला में दिक्कत लागल से उहो लोग भोजपुरी के बोली से उपर ना उठे दिहल चाहल. अब ई सब बतियावे में ऊ लोग पीछे छूट गइल जे भोजपुरी में आपन धंधा करेला. कवनो दिने हमरा मन में ओह लोग खातिर बेसी इज्जत बा बनिस्बत ओह लोग से जे भोजपुरी के आपन धंधा बना के रखले बावे. भोजपुरी में धंधा करे वाला जरूरी नइखे कि भोजपुरिए होखसु. ऊ हर भाषा से आवत बाड़े. उनुका त बस धन चाहीं, जहाँ से भेंटाव. भोजपुरी बुझाव भा ना अतना त जरूरे बुझात बा कि भोजपुरी में माल बा. भोजपुरी फिलिम भा अलबम बना के कमाई कइल जा सकेला आ ऊ लाग जाते बाड़े भोजपुरी फिलिम भा अलबम बनावे बेचे में. अब एह धंधा में कतना आ कइसन कमाई बा जे एगो अलगे अध्याय हो जाई एहसे एकरो के एहिजे छोड़त बानी आ अब धन के धाह लूटे वाला एह धंधेबाजन के छोड़ ओह लोग के बात करत बानी जे आपन धन-दाह करे के धंधा में लागल बाड़े. अब ई धन-दाह के धंधा का होला? ई ऊ धंधा ह जवना में लोग धंधा त करेला बाकिर अपना धन के दाह कर के. एह तरह के लोग अखबार-पत्र-पत्रिका-किताब छपवावेला, वेबसाइट चलावेला. निमना से जानत कि एह धंधा में धन-धाह ना मिली, धन-दाह जरूर हो जाई. बाकिर ई लोग कम से कम भाषा भोजपुरी खातिर कुछ करत बा. एह लोग खातिर भोजपुरी धंधा ना ह, एह लोग के धंधा भोजपुरी में बा, भोजपुरी खातिर बा. ई लोग भोजपुरी में कुछ ना कुछ रचत बा, सँजोवत बा, सहेजत बा. एही लोग का चलते भोजपुरी अइसन बनल बिया जे धन-धाह लेबे वाला लोग भोजपुरी में आपन धंधा करत बा आ उहो लोग जे भोजपुरी के आपन धंधा बना के आपन छवि चमकावत बा. भोजपुरी के ओहसे कवनो फायदा होखे भा ना ओह लोग के जरूरे फायदा, कुछ अनुदान-पुरस्कार मिल जाई, कुछ जगहा से निमन्त्रण मिल जाई आ देश दुनिया घूमे के मौका. लोग कह सकेला कि ई सब कुछ हम ओह लोग का डाहे कहत बानी. बाकिर डाहे ना डहइला का चलते कहत बानी. अब धाह, दाह, डाह, डहला, दहला पर फेरू कहियो चरचा होखी. आजु बस अतने.
One thought on “बतकुच्चन – ५६”
-
फेसबुक पर लिखल एगो बात…
खड़ी बोली का सँवरनिहारन में से अगर भोजपुरी लेखकन के निकाल देहल जाय, त ऊ श्रीहीन हो जाई। कबीरदास, दरियादास आदि आदि निर्गुणिया सन्त लोग के त ई भूमिए रहे, सदल मिश्र, भारतेन्दु बाबू, रामदीन सिंह, देवकीनंदन खत्री, जयशंकर प्रसाद, प्रेमचंद, रामचन्द्र शुक्ल, राहुल सांकृत्यायन, श्यामसुन्दर दास, शिवपूजन सहाय, राजा राधिकारमण प्रसाद सिंहा, पाण्डेय बेचन शर्मा उग्र, हजारी प्रसाद द्विवेदी सभे त भोजपुरी-भाषिए रहे।
- पृ 25, भोजपुरी व्याकरण- आचार्य रामदेव त्रिपाठी, प्रकाशक- भोजपुरी अकादमी, 1987
नये लोगों में से तो केदारनाथसिंह से लेकर मैनेजर पांडेय तक मूलतः भोजपुरीभाषी ही हैं।


text:
– जयंती पांडेय अपना देश में मेहरारू जात हमेशा खतरा में रहेले. पहिले बंगाल में कवनो खतरा ना रहे पर अब त इहों खतरा बढ़ि गइल बा. अपना देस के मेहररूअन के समय-समय पर अनेकानेक दुश्मन से सामना होत रहेला … Continue reading →
– जयंती पांडेय रामचेला बाबा लस्टमानंद से सवचले, हो बाबा आज कल पुलिस सुधार पर बड़ा चर्चा बा. कभी सुनले रहनी कि सिपाही के मुरइठा देखि के बड़े बड़े लोगन के पैंट खराब हो जात रहे. आजुओ काल पुलिस के … Continue reading →
– जयंती पांडेय राहुल गांधी अपना चुनाव प्रचार में कई हाली कहले कि गांव के विकास के खातिर जवन रुपिया आवे ला तवना में से दसे पइसा मिले ला बाकी गायब हो जाला. काफी सोचला पर ई पता ना चलल … Continue reading →
– जयंती पांडेय जब से अखबारन में मार छपे लागल कि सरकार खेती के बढ़ावा देवे के खातिर कई-कई गो सुविधा दी तबसे गांव छोड़ के सात बरिस पहिले आइल टेकमन पंडित के नाती लुटमन तिवारी ‘दीपक’ उर्फ ‘दीपक एल … Continue reading →
– जयंती पांडेय ‘एगो कहावत बा कि पाकिट में दाम नइखे तऽ राउर कवनो मान नइखे। गांव में कहल जाला कि मरद के मरद रुपिया हऽ ना तऽ सब मरद के मर्दानगी बेकार. काल कई जगहि चुनाव के रिजल्ट आइल. … Continue reading →
– जयंती पांडेय का हो राम चेला ई बरिस तऽ अंग्रेजी में लीप ईयर हऽ. लीप ईयर के अंग्रेजी में चाहे जवन माने होखे हमरा भोजपुरी में तऽ लीपले कहाई. मानें कि तीन साल जवन कलेंडर के गीने में गलती … Continue reading →
– जयंती पांडेय बाबा लस्टमानंद कलकाता अइले. उनका गांव के लोग इहां रहऽत रहे. ओहमें सबसे जियादा नांव रहे एकसिया बाबा के बेटा ठटपाल तिवारी के. अब बाबा उनका बाप से उनकर नांव पता ले लेहले आ पहुंच गइले खोजे. … Continue reading →
– जयंती पांडेय शरम कहीं चाहे लाज, इहो कतना तरहि के होला. अबही हालही के बाति ह कि अमरीका गोंड़ के बेटी दरोगा राय के बेटा संगे भाग गइल. अब अमरीका गोंड़ कइसे लाजे मुंह देखइहें. अइसहीं राष्ट्रीय शर्मो तरह- … Continue reading →
– जयंती पांडेय बड़ा ढेर दिन के बाद रमचेलवा फेरू लउकल. रमचेलवा के संगे-संगे दो-चार जाना अउर रहलें. बुझाइल कि रमचेलवा ए घरी नेतागीरी करे लागल बा. बाकी अपना गुरु लस्टमानंद के देख के रमचेलवा मानो गोड़े पर ढह पड़ल. … Continue reading →
– जयंती पांडेय भोजपुरी सिनेमा बनावे वाले लोगन पर भोजपुरी के बिगाड़े के इलजाम बड़ा तगड़े लागेला. सचहूं भोजपुरिया सिनेमा में पता ना कहवां- कहवां के ड्रेस पहिना दिहल जाला अउर गजबे भाषा में कलाकार बतियावेला लोग. भोजपुरी के मिठास … Continue reading →
– जयंती पांडेय आज करप्शन के नांव पर बड़ा हल्ला बा. ई हल्ला उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि … Continue reading →
– जयंती पांडेय बाबा लस्टमानंद अबकी चुनाव में खड़ा होखे के फैसला कऽ लेहले बाड़े आ ओकरा खातिर रणनीति बनावे में जुटल बाड़े. अब उनका खेलाफ बड़का दल के बड़ बड़ नेता खड़ा बा लोग आ ओकरा पर से अण्णा … Continue reading →
– जयंती पांडेय बाबा लस्टमानंद एगो अखबार में छपवावे खातिर लोकपाल पर एगो लेख लिखले. लेख का रहे एकदम से तमाशा रहे. ऊ लिखले कि लोकपाल एगो अइसन फल हऽ जे ईमानदारन के मीठ आ बेईमानन के खट लागेला. जनता … Continue reading →
– जयंती पांडेय बाबा लस्टमानंद कहले रामचेला से कि गाय आ चाय में का फरक बा. फरक तऽ ना बुझाइल बाकी बुड़बक अस मुंह बा के लगले तिकवे एने ओने. फेर सांस ले के कहले कि हमरा तऽ मालूम नइखे … Continue reading →
– जयंती पांडेय हमरा देश में तरह – तरह के दंगल होला. कहीं लईकन के त कहीं साढ़न के आ कहीं पहलवानन के. लेकिन अबले केहु अनशन के दंगल ना सुनले होखी. लेकिन अपना देश में ई होला. एकर जे … Continue reading →


text:
सिनेमा भोजपुरी के स्टार कॉमेडियन मनोज टाईगर अब लड़िकी पटावे आ प्यार के पींग बढ़ावल पढ़इहें. आदिशक्ति इंटरटेन्मेंट आ मुम्बाजी आर्टस् के प्रस्तुति आ महेश पाण्डेय के निर्माण ‘‘रानी चली ससुराल’’ में मनोज टाइगर लवगुरू के भुमिका में बाड़न, एहमें ऊ राखी का स्वयंवर फेम मनमोहन तिवारी के रानी चटर्जी के पटावे के राह बतइहें.
निर्देशक मुकेश पाण्डेय, निर्माता-लेखक महेश पाण्डेय. मुख्य कलाकार रानी चटर्जी, संजय पाण्डेय, मनोज टाईगर, विकास सिंह, विजय मिश्रा, मनोज वर्मा, भोला श्रीवास्तव, जय सिंह आ नवोदित मनमोहन तिवारी.
बकौल मनोज टाईगर ई भुमिका करके उनुका बहुते संतुष्टि मिलल बा, मनोज टाइगर के दावा बा कि दर्शको लोग के वइसने संतुष्टि मिली फिलिम देख के.
(प्रशांत निशांत के रपट)


text:
उदयपुर के महाराणा मेवाड़ विद्या मंदिर के सालाना पुरस्कार वितरण समारोह में स्कूल के विद्यार्थियन के संबोधित करत भारत के थल सेना प्रमुख जनरल वीके सिंह लड़िकन के सेना में शामिल होखे के प्रेरणा दिहले. स्कूल प्रबंधन के बधाई देत सेना प्रमुख कहलन कि ‘मैनेजमेंट अपना स्कूल के विद्यार्थियन के समहर विकास खातिर जइसन शैक्षणिक कार्यक्रम बनवले बा वइसन माहौले मे तइयार लड़िकन खातिर सेना एगो शानदार कैरियर होखी.’
जनरल वीके सिंह कार्यक्रम के मुख्य अतिथि रहलन. कार्यक्रम के शुरूआत में माता सरस्वती आ विनायक गणेश के प्रतिमा पर माल्यार्पण करत घरी श्रीजी महाराज अरविन्द सिंह मेवाड़, महारानी साहिबा विजया राजकुमारी मेवाड़, महाराज कुमार लक्ष्यराज सिंह मेवाड़ आ स्कूल के प्रिंसिपल संजय दत्त मौजूद रहनीं.
स्कूल के विद्यार्थी सेना प्रमुख के स्वागत में गणेश वंदना प्रस्तुत कइले एकरा बाद इंस्ट्रूमेंटल संगीत, हम करें राष्ट्र आराधन गान. वगैरह अनेके देशभक्ति वाला कार्यक्रम पेश कइलन. आ सेना प्रमुख योग्य विद्यार्थियन के पुरस्कृत कइलें.
कार्यक्रम के समापन राष्ट्रगान क साथे भइल.
(स्रोत – एच.एस.कम्युनिकेशन)


text:
मनोज मिहिर झूमा दिहलन मस्कट के
ओमान का राजधानी मस्कट में भारतीय दूतावास का परिसर में भारतीय दूतावास आ भोजपुरिया विंग का तत्वाधान में आयोजित होली मिलन आ सांस्कृतिक संध्या के कार्यक्रम में भोजपुरी फिल्म अभिनेता आ गायक मनोज मिश्रा मिहिर अपना गायकी से उपस्थित श्रोता लोग के झूमा दिहलन. रात आठ बजे से शुरु कार्यक्रम रात बारह बजे ले चलल.
कार्यक्रम में शामिल होखे खातिर मनोज मिहिर पिछला सात मार्च के लखनऊ हवाई अड्डा से अधबेरिया साढ़े तीन बजे ओमान एयरवेज के जहाज से ओमान खातिर उड़लन. जहाज अपना समय से करीब सवा घंटा लेट रहे. सात बजे मस्कट चहुँपल. हवाई अड्डा पर मनोज मिहिर का स्वागत में अरुण पाण्डेय आ अनवर मौजूद रहलें. कहल लोग कि समय तनिको नइखे. कार्यक्रम स्थल पर लोग इन्तजार करत बा. मनोज मिहिर कहलन कि घबड़इला के जरुरत नइखे. बस कपड़ा बदलल जाई आ कार्यक्रम शुरु हो जाई.
हवाई अड्डा से होटल ना जा के ऊ लोग सीधे दूतावास चहुँपल जहाँ भारत के राजदूत अनिल बाधवा आ मस्कट भोजपुरी विंग के अध्यक्ष मोहम्मद इरशाद उर्फ नाज निर्मोही आ अउरीओ गणमान्य लोग मनोज का स्वागत में मौजूद रहल. मनोज आ उनकर टीम फटाफट तइयार भइल आ मंच पर आ गइल लोग. उपस्थित श्रोता तालियन का गड़गड़ाहट से ओह लोग के स्वाागत कइल. मनही मन बाबा गोरखनाथ के भजत मनोज मिहिर शुरु हो गइलन, प्यार के जगवा में रंगवा निराल, हो जाला प्यार, प्यार कइल नाहू जाला. उनका एह पहिलके गीत से समां बंध गइल आ फेर मनोज अपना रौ में आ गइलें. मची मस्कट में देखऽ आज होरी, भई सतरंग चुनर कोरी, होली खेले रघुवीरा अवध मे, वगैरह गीत सुनवला का बाद मनोज श्रोता लोग के शृंगार रस में डुबावल शुरु कर दिहलें. गोरिया चाँद के अंजोरिया नियर गोर बाड़ू हो, बबुनी बारह बजे बोलवलू, जवन बाति बा सँवरको में ऊ गोर का करी, वगैरह गीत पेश कइला का बाद मनोज मिहिर तारकेश्वर मिश्र राही के रचना उगे जब चांद, चाहे होखे ला बिहान, सईयां कबह़ूं हमार याद, आवेला कि ना के आपन आवाज दिहलन त भारत से दूर मस्कट में जिनिगी जी रहल भोजपुरिया समाज के अपना गाँव जवार के याद बरबस सतावे लागल. मनोज के गीतन के जादू अइसन चलल कि रात बारह बजे ले उनकर गवनई चलत रहल आ लोग के फरमाइश बढ़त गइल. ओहिजा मौजूद खास मेहमान लोगो झूमे लागल रहे.
मनोज के साथ आर्गन पर सोनू श्रीवास्तव, ढोलक पर संजय यादव आ पैड पर नसीम संगत दिहलें. गोरखपुर लवटला पर मनोज मिहिर कहलें कि मस्कट के भारतीय दूतावास में उनकर कार्यक्रम पूरा तरह से भोजपुरी भाषा आ संस्कृति के सम्मान रहे. बतवलन कि दू गो भोजपुरी फिल्म गुंडईराज आ सेनुरवा के लाज पूरा कइला का बाद ऊ कुछ अउरियो देशन में आपन गायिकी के जलवा बिखेरे जाये वाला बाड़न.
स्रोत : धर्मेन्द्र कुमार पाण्डेय, गोरखपुर


text:
भोजपुरी दर्शकन के चहेती कल्पना एगो नया चैट शो में
स्टार टीवी पर शुरु होखे जा रहल एगो नया चैट शो तेरे मेरे बीच में पेश होखे जा रहल बा जवना में भोजपुरी दर्शकन के चहेती गायिका कल्पना शामिल हो रहल बाड़ी. कल्पना धीरे धीरे बालिवुड में आपन पँख पसरले जा रहल बाड़ी आ अब हिन्दी के जानल मानल गायकन, जइसे कि जावेद अली, पार्थिव गोहिल, नरेश हाण्डा, राजा हसन, शैल हाडा, आ नरेश अय्यर, में आपन सम्मानित जगह बना लिहले बाड़ी.
आसामी मूल के कल्पना आजु उत्तर भारतीय लोगन के चहेता बन गइल बाड़ी आ भोजपुरी क्वीन कहल जाली.
अब गायिका कल्पना स्टार टीवी के एगो नया चैट शो तेरे मेरे बीच में आ रहल बाड़ी. शाहरुख खान के कंपनी रेड चिली इन्टरटेनमेंट के बनावल आ फराह खान के मेजबानी में होखे वाला एह शो में अलग अलग धर्म मजहब के लोगन के शादी पर चर्चा होखी. हर धर्म भा मजहब एके तरह के निमन बात कहेले आ समय का साथ साथ धर्म के विभाजक रेखा खतम होत जा रहल बा. आजु का दौर में आदमी अपना गुण अवगुण से बेसी चिन्हाला बनिस्बत अपना धर्म मजहब के. आजु दू धर्म के माने वाला लोगन का बीच के शादी ब्याह आम बात होत जा रहल बा. तबो अइसनका कवनो शादी के सफलता के सबले बड़हन शर्त बा कि एक दूसरा का प्रति सम्मानजनक, जिम्मेदार, ईमानदार आ समर्पण के भावना राखल जाव.
तेरे मेरे बीच में नाम के एह शो में अन्तर्धर्मीय शादी से होखे वाली समस्या आ ओकरा समाधान का बारे में चर्चा करे वालन में कल्पना, कल्पना के पति परवेज खान, करीना कपूर इ जाने तू जाने ना से मशहूर इमरान खान शामिल बाड़े. शो के प्रोमोआवल शुरु हो गइल बा आ अगस्त का आखिर में ई शो स्टार प्लस पर देखावल शुरु हो जाये के उमेद बा.


text:
मालिनी अवस्थी के मिलल भिखारी ठाकुर सम्मान
अपना मोहिनी आवाज आ शैली से सुनेवालन के मंत्रमुग्ध कर देबे वाली गायिका मालिनी अवस्थी के पिछला दिने दिल्ली में आयोजित विश्व भोजपुरी सम्मेलन में भिखारी ठाकुर सम्मान से सम्मानित कइल गइल. पद्मश्री भिखारी ठाकुर के भोजपरी के शेक्सपियर कहल जाला आ उनका नाम पर शुरु पुरस्कार से सम्मानित भइल गौरव के बात हऽ.
मालिनी अवस्थी के सम्मानित करत यूपी के पूर्व मुख्यमंत्री आ सांसद जगदम्बिका पाल कहलें कि भोजपुरी भाषा के व्यापकता आ आधुनिकता के एह दौर में भोजपुरी संस्कृति के कायम राखे खातिर मालिनी अवस्थी एह सम्मान के हकदार बाड़ी. सम्मान का तौर पर उनका के प्रशस्तिपत्र आ प्रतीक चिह्न दिहल गइल.
कार्यक्रम में शामिल होखे आइल छह देश का प्रतिनिधियन का सोझा मालिनी अवस्थी अपना गायकी के शानदार प्रस्तुति कइली. कार्यक्रम के उद्घाटन लोकसभा स्पीकर मीरा कुमार कइले रही आ महुआ टीवी प्रमुख पी के तिवारी, शत्रुघ्न सिन्हा, मनोज तिवारी समेत अनेकन लोग उपस्थित रहल.
स्रोत : प्रशान्त निशान्त


text:
चुसाइल वोटर आ बुताईल बलब
आलोक पुराणिक
चुनावी गतिविधियन पर कवि जालीदास रचित चुनाव प्रपंच नामक महाग्रंथ के कुछ महत्वपूर्ण छन्द अईसे बा :
वोटाणि, खोटाणि, भा वार्ता आफ हार्ड पोटाणि
तबहियों ना पिघलल वोटर, सिर पर पड़ल सोटाणि.
चालू वोटर आ टालू महबूबा के पूछऽ ना बात
केहू ना जान सकल, केहू ना बूझ पावल हे तात.
कहे के मतलब कवि जालीदास ई कवित्त खास तौर पर ओह कैंडीडेटन का दशा आ दिशा पर लिखले बाड़न जे चुनाव के रिजल्ट अईला का बाद पस्त होके पड़ल बाड़न.
चुनाव से पहिले वोट के बात कईनी, तरह तरह के खोट से रिझावे बझावे के कोशिश कइनी. पोटा लगावे के बात कइनी. बाकिर वोटर नाहिये नू पिघलल आ ओकर जवाब मूड़ी पर सोटा का तरह पड़ल बा. ज्ञानीजन कह गईल बाड़न कि दू गो समुझल बड़ामुश्किल होला, पहिला त चालू वोटर के आ दोसरे टालू महबूबा के जवन रोज टालेले प्रणय निवेदन के. साफ मनो ना करेले आ साफ हँओ ना करे ले.
अइसहीं वोटर बाड़े जे चुनाव का पहिले घर का आगा एगो पार्टी के झंडा लगा के कुछ दोसरे सन्देश देबेले बाकिर गरदन में दुपट्टा दोसरे पार्टी के पहिरले रहेले. वोट डाले घरी तीसरका पार्टी के वोट दे आवेले आ सभका से चउथका पार्टी के वोट देबे के बात करेलन सन.आ जब रिजल्ट आवेला त डांस करे जीते वाला पार्टी का दफ्तर चहुँप जाले.अइसनका चालू वोटर आ वइसनका टालू महबूबा के भाँपल केहू का बस में नईखे, मोरे बाप.
बदलल एहिजा के खेला,
मजनू ना पहिचाने लैला,
रोमियो का लगे चहुँपली जब जूलियट
जवाब मिलल चल हट, मुँहफट
वोटर के देख के लागल अईसे करेंट
जईसे कर्जखोर देखले होखे वसूली के एजेंट.
कहे के मतलब चुनाव का बाद खेला बदल गईल बा. मजनू लैलो के पहिचाने से इन्कार कर रहल बा. मजनू के इंटैंशन साफ बा कि अब चुनाव त हो चुकल आ लैला वोटर का तरह चूसा चुकली. अब उनुका के भाव काहे दिहल जाव. अईसहीं जब जूलियट रोमियो का लगे चहुँपली त बतावल गईल कि चलऽ हटऽ, चुनावी मौसम खतम हो चुकल. अब भाव मत खा. जवन नेता पहिले खंभा आ पेड़ो से वोट मांगत फिरत रहुवे अब वोटर देख के अईसे बिदकत बा जईसे कवनो कर्जखोर वसूली करे वाला एजेंट देख लिहले होखे.
मतलब कि दू गो प्रेमियन के प्रेम तूड़वावे के होखे त ओह में से एगो के नेता आ दोसरका के वोटर बना दिहल चाहीं. कुछ दिन बाद नेता प्रेमी वोटर प्रेमिका के चिन्हहूं से मुकर जाई. अकबर का टाईम में ई तरकीब मौजूद ना रहुवे, ना त अनारकली सलीम काण्ड बहुते ठीक ठाक निपट गईल रहित. सलीम के फतेहपुर सिकरी विधानसभा इलाका के कैंडिडेटे बना दिहल काफी रहित, फेर वोट पड़ गईला का बाद ऊ अनारकली के पहिचानहूं से इन्कार कर दित.
ज्ञानी जन कहत बाड़न कि चुनाव का बाद नेता पति पत्नियो के पहिचाने से मुकर जाव त अचरज नाहोखे के चाहीं. चुसाइल वोटर बुताईल बलब का माफिक होखेला,से ओकरा पर टाइम खोटी काहे करऽ.
आलोक पुराणिक जी हिन्दी के विख्यात लेखक व्यंगकार हईं. दिल्ली विश्वविद्यालय में वाणिज्य विभाग में प्राध्यापक हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com


text:
स्वाइन गाइड
आलोक पुराणिक
स्वाइन के हल्ला में रउरा का करे क बा एह मुतल्लिक नीचे लिखल गाईड पढ़ के काम करीँ -
1 - अगर रउरा टीवी रिपोर्टर हई, त सबेरे से साँझ ले राउर काम दहशत फइलावे के बा. स्वाइन का कहर, स्वाइन अजगर, स्वाइन का तूफान, सब मर जायेंगे स्वाइन में, प्रलय आफ स्वाइन, केहू नाहीं बाची टाइप के टाइटल सोचीं. अगर क्राइम रिपोर्टर हईं, त फेर का कहे क बा, रउरा खातिर त कामे आसान हो जाई. रात में मारी, चौबीस घंटा मौत, मौत क कूरियर, मौत क दस्तक, हर सांस में कत्ल, मौत साथ लेके जाई, तू बचबऽ ना, टाइप कार्यक्रम त क्राइम रिपोर्टर एक मिनट में साठ क भाव से सोच सकेलें.
2 - अगर रउरा पार्टी में जाये वाला सोशलाइट हईं, तबहियो स्वाइन पर रउरा करे लायक बहुते कुछ बा. जानत बानीं कि ना, स्वाइन में ई होला, ऊ होला, का होला जइसन कुछ जुमला रट लिहीं. मुंह पर स्वाइन से बचाव खातिर मास्क लगावल जाव भा ना, एह पर बहस कर सकीले. रउरा एगो डिजाइनर स्वाइन मास्क बनववले बानीं, खास कर के अपना खातिर ई बतावल मत भुलाएम. स्वाइन डिजाइनर मास्क तरह तरह के हो सकेला. देशभक्ति चाहे सरकार भक्ति देखावे खातिर मास्क तिरंगा बनावल जा सकेला, साड़ी कपड़ा से मैचिंग मास्क हो सके ला. सोशलाइट लहरायमान अंदाज में कह सके ली कि, यू सी, मेरी साड़ी से मेरा मास्क मैचिंग है. नो, पर्पल कलर का मास्क ब्लू साड़ी पर मैच नहीं करता, यू सी मिसेज गुप्ता को जरा सा भी सैंस आफ मास्क नहीं. सेंस आफ ड्रेसिंग के साथ सेंस आफ मास्क भी मंगता है. वगैरह वगैरह. पार्टीबाजी एकरा बिना होइये ना सके.
3 - अगर रउरा स्वाइन फ्लू के डाक्टर हईं, त मस्त रहीं. टीवी चैनलन के धन्यवाद दीहिं, कि उनका कृपा से अब पब्लिक कैंसरो के स्वाइन फ्लू समझे लागल बिया. एक जने हार्ट एक्सपर्ट बतावत रहले हार्ट क पेशेंटो अब स्वाइन फ्लू के डाक्टरन किहें जा रहल बाड़े. लोग के दारु क लाइन का धक्कामुक्की में चोट लाग जात बा त उहो ड्रेसिंग वगैरह करे वाला डाक्टर क लगे ना जा के स्वाइन फ्लू क इलाज करवावे चल निकलत बाड़े. स्वाइन फ्लू क अलावा अब दोसर कवनो बीमारी रहिये नइखे गइल.
4 - अगर रउरा स्वाइन फ्लू क डाक्टर ना हईं तबहियो मस्त रहीं. थोड़ही दिन में पब्लिको के समुझ में आ जाई कि जवना के ऊ स्वाइन फ्लू समुझत रहलन, दरअसल ऊ हाई ब्लड प्रेशर रहुवे आ तब तकले मामला तनी बिगड़ चुकल होखी आ इलाज लमहर चली.
5 - अगर रउरा पुलिस वाला हईं त रउरा खातिर कवनो खास फर्क नइखे. रउरा त बस लाठी चलावे के बा. दहशत में पब्लिक अस्पतालन पर टूट रहल बिया, रउरा ओहिजा लाठिये भर चलावे के बा.टेस्ट भा दवाई क इंतजाम अलबत्ता हमनी का सरकार के लगे नइखे बाकिर लाठियन के पूरा इन्तजाम बा, ना जाने कब से बा. से रउरा त बस लाठीये चलाईं.
6 - हँ अगर रउरा पब्लिक में से हईं तबो कवनो फर्क नइखे पड़े वाला. रउरा मलेरिया से टें बोलत बानी कि स्वाइन से, का अन्तर पड़त बा. मलेरिया से मरे वाला आजुओ स्वाइन से मरे वालन का मुकाबिले बेसी बाड़न बाकि उनकर फोटू नइखे आवत. मलेरिया क अब मीडीया भा टीवी चैनल वाला बीमारी नइखन मानत. टीवी चैनलोन पर फोटू देखवावे क बा त स्वाइन फ्लू ले आईं ना!
आलोक पुराणिक जी हिन्दी के विख्यात लेखक व्यंगकार हईं. दिल्ली विश्वविद्यालय में वाणिज्य विभाग में प्राध्यापक हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com


text:
आजे का दिन 30 मार्च 2009 के गोंडा का लगे वैशाली एक्सप्रेस में हृदयाघात से डा. प्रभुनाथ सिंह के मौत हो गइल. उहां के दिल्ली से छपरा जात रहनी. ओकरा एके दिन पहिले हमार उहाँ से बातचीत भइल रहे . … पढ़त रहीं →
- पाण्डेय हरिराम नोबेल शांति पुरस्कार विजेता आ बंगलादेश में ग्रामीण बैंक के संस्थापक मोहम्मद यूनुस बहुते बड़हन पाखंडी, छली, आ खूनचूसवा सूदखोर त हइये हऽ भारत में आतंकी गतिविधि खातिर हूजी आ अलकायदा के फंडिंग करे के आरोपो बा … पढ़त रहीं →
- पाण्डेय हरिराम सरकार का नजर में लागत बा कि देशवासियन के, खास कर के गाँव देहात में रहे वालन के, कवनो वजूदे नइखे आ ओह लोग के स्वास्थ्य खातिर सरकात इचिको चिन्तित नइखे लागत. कहे खातिर जवन कहे सरकार … पढ़त रहीं →
हमनी का अकसरहा एगो माँग सुनीले कि भोजपुरी के संविधान के आठवीं अनुसूची में शामिल कइल जाव. बाकिर केहू ना कहे कि ओहसे पहिले एकरा के हिंदी के चंगुल से आजाद कइल जाव. एगो सुनियोजित षडयंत्र का तहत भोजपुरी के … पढ़त रहीं →
- पाण्डेय हरिराम वित्त मंत्री प्रणब मुखर्जी चुनावी मौसम में जनता के सौगात दिहले बाड़न. वित्त वर्ष 2011-12 के बजट पेश करत प्रणब मुखर्जी वेतनभोगियन, उद्यमियन, किसानन का साथेसाथ आम उपभोक्ताओ के कुछ-ना-कुछ राहत दिहले बाड़न. ई उनुकर छठवाँ बजट … पढ़त रहीं →
धन्यवाद एह सरकार के जे एह बजट में वरिष्ट नागरिकन के उम्र सीमा ६५ से घटाके ६० कर दिहलसि आ ओह लोग के कर मुक्त आय के सीमा अढ़ाई लाख. बाकिर एकरा से जुड़ल कई बात पर सरकार ध्यान नइखे … पढ़त रहीं →
- पाण्डेय हरिराम तमाम अटकल आ विरोध का बावजूद रेल मंत्री ममता बनर्जी भारत जइसन महंगाई पीडि़त देश खातिर प्रशंसनीय बजट पेश कइले बाड़ी. लोग अंदाजा लगावत रहे कि ऊ बंगाल पर बेसी जोर दीहें आ देश के बाकी हिस्सा … पढ़त रहीं →
- पाण्डेय हरिराम सरकार घोटाला के जांच करे खातिर विपक्ष का मांग पर संयुक्त संसदीय समिति (जे पी सी) बनावल सकार लिहले बिया आ एकरा खातिर स्पीकर से गोहारो कर दिहले बिया. भ्रष्टाचार मेटावे में अकरा से कतना आ का … पढ़त रहीं →
दिनांक 22 फरवरी 2011 के दिल्ली स्थित प्रेस क्लब ऑफ इंडिया में भोजपुरी समाज दिल्ली का सौजन्य से एगो प्रेस कांफ्रेस के आयोजन भइल जवना के मकसद रहे मारीशस के पूर्व स्वास्थ्य मंत्री जगदीश गोवर्धन के 50 दिवसीय ‘भारत भोजपुरी … पढ़त रहीं →
२१ फरवरी के दुनिया भर में विश्व मातृभाषा दिवस का रुप में मनावल जाला. हमनी भोजपुरियनो खातिर आजु के दिन खास बा. काहे कि जइसन लागत बा देर सबेर भोजपुरिओ दुनिया के विलुप्त होत भाषा भा खतरा में पड़ल भाषा … पढ़त रहीं →


text:
चरित्र
रामबदन समय के थाह लगावे खातिर आपन माथ उठा के अकास का ओर तकलस. तिनडोरिया माथ पर बा.
अब टाइम हो गइल बा, ऊ सोचलस आ बीड़ी के आखिरी कश खींचत, ऊ उठ के खाड़ हो गइल. अकसरूआ बइठि के समय काटल, सचहूँ पहाड़ कटला लेखा होला. झाड़ी में लुका के बइठल-बइठल ऊ उबिया गइल रहे. ओकर देहो अकड़ि गइल रहे. एह से, खड़ा होखते, पहिले ऊ आपन हाथ-गोड़ झड़लस. फेर ऊ अँगोछा के गलमोछा बाँधि के साँप लेखा गवें-गवें रामभरोसा के मड़ई का ओर सरके लागल.
रात अन्हार बा. हाथो के हाथ देखल आसान नइखे. दिशा साँय-साँय करत बिया. बीच-बीच में, दूर से, आवारा कुकुरन के भूंके के आवाज आ रहल बा. बाकिर रामबदन एह कुल्ही से जइसे बेखबर बा. दरअसल, ऊ अपना धुन में बा. अर्जुन के जइसे खाली मछरी के आँख लउकत रहे, ओइसहीं रामबदन के, एह घड़ी, खाली रामभरोसा के मड़ई लउकत बा.
एही सुरक्षा तटबंध पर आज साँझी खा रामबदन, रामभरोसा के घरवाली के देखले रहे. रामभरोसा के घरवाली, रमरतिया, ओह घड़ी तटबंध पर गोइंठा पाथत रहे.
'अरे, ई त गुदड़ी में लुकाइल हीरा के कनी बा!' - रमरतिया के देखते रामबदन सोचले रहे. संगही ओकरा एहू बात पर अचरज भइल रहे कि रमरतिया के ई गदराइल देह ओकरा नजर से आज तकले ओझल कइसे रहे?
ओने रमरतिया के कउनो सुध-बुध ना! बलुक, ऊ गोइंठा पाथे में अइसन मगन कि ओकरा इहो थाह ना रहे कि गोइंठा पाथे के क्रम में ओकरा उरोजन मे होखे वाला कम्पन रामबदना अइसन बदजात के लगातार निमन्त्रण दे जा रहल बा.
'आज एह कबूतरन के जरूर दाना चुगवाइब!' - रामबदन मने-मन तय कइलस. बाकिर, ऊ आपन मंशा के कार्यरूप दिहित, तलुक पाछा से ओकरा रामभरोसा के आवाज सुनाई पड़ल रहे - '
का हो रामबदन मालिक! अइसे आँख गड़ा के का देख रहल बानीं?'
रामबदन यदि लाज पचावे में माहिर ना रहित त ओकर दशा सेन्ह पर धराइल चोर अस हो गइल रहित. बाकिर लाज पचावे के गुर केहू ओकरे से सीखे. ऊ हँसत हँसत कहलस, 'अरे, तूँ, हम तोहरे के खोजत रहीं हो. असल में हम तोहरा खातिर मुखिया जी के एगो सम्बाद ले आइल बानी.'
रामभरोसा अचकचाइल, 'कइसन सम्बाद ए मालिक?' तब रामबदन ओकरा कान्ह पर आपन हाथ रखत गवें से कहले रहे - 'मुखिया जी के बेटी-दामाद राँची से आइल बाड़े. काल्हुए ऊ लोग लवटि जाई. एहसे तोहरा के पाँच किलो मछरी पहुँचावे के कहले हऽ. मछरी काल्ह सुबहे चाहीं. तू आज रात में जाल लेके चलि जइहऽ, आ जइसे होखे मछरी के इन्तजाम करि दीहऽ.'
'बाकिर, मालिक! आज त हमार जीव ठीक नइखे. भोरहीं से पैखाना हो रहल बा. मिजाज हतो हतो भइल बा.' रामभरोसा निवेदन कइले रहे.
'तोहार जीव के अइसन तइसन!' रामबदन तनी रोष में कहले रहे, 'मुखिया जी के बेटी-दामाद बिना सोन के मछरी खइले चलि जइहें, अइसन ना होई! तू तऽ मुखिया जी के खीस जानते बाड़ऽ?'
रामभरोसा सिटपिटा गइल रहे. ओकरा अस दीन-हीन मल्लाह एह से अधिका आउरी करियो का सकत रहे? हालंकि, ऊ मने-मने इहो तय करि लिहले रहे कि ऊ मछरी पकड़े खातिर ना जाई. काहें कि बेगारियो के एगो हद होला!
रामभरोसा के मड़ई का सामने खाड़ रामबदन एक हालि फेरु आकास का ओर तकलस. तिनडोरिया के स्थिति ओकरा के रात के ढलान पर होखे के संदेश दिहलस.
'अब रामभरोसा मछरी पकड़े खातिर नदी में चलि गइल होखी.' ऊ सोचलस 'जइहें कइसे ना मुखिया जी के फरमान उठा देबे के कूबत ओकरा में कहाँ बा? साले के खाल खींचा जाई, खाल....'
रामबदन के बुझाइल कि मैदान साफ बा. एह से ऊ गवें-गवें आगे बढ़ल आ रामभरोसा के मड़ई के टाटी हटा के, गवें से मड़ई का भीतरी घुसि गइल. मड़ई में घुघ अन्हरिया पसरल बा. तइयो ऊ टो-टो के, जमीन पर सुतल रमरतिया के खोजि लिहलस.
'के बा?' - रामभरोसा के कड़क आवाज से रामबदन अचकचा गइल. 'अरे, ई त रामभरोसवा बा. का ई मछरी पकड़े खातिर ना गइल? हे भगवान, अब त भागे के चाहीं.'
बाकिर रामबदन भागि ना पवलस. ऊ भागित ओह से पहिलहीं रामभरोसा ओकरा के दबोचि लिहलस. आहट पा के रमरतियो जाग गइल. ऊ हड़बड़ाइले रामभरोसा से पुछलस, 'का बा जी?'
'रमबदना बा.' - रामभरोसा अगिया बैताल लेखा कहलस.
'ऐ, ई, मुअना एह राति खा इहाँ का करे आइल बा?'
रमरतिया के अचरज भइल.
'बदनीयती से आइल बा. हम एकर बदनियती काल्हुए बूझि गइल रहीं. साला के खोल दे धोती...' रामभरोसा गरजल.
फेर त रमरतिया उहे कइलस. ऊ रामबदन के धोती खोलि दिहलस. तब रामभरोसा फेरु गरजल - 'अब ए साला के इन्द्री काटि ले. ओने कोना में हँसुआ बा.'
रमरतिया अन्हार में हँसुआ टोइयावत बा. एही बीच रामबदन आपन दाँत रामभरोसा के बाँह पर गड़ा दिहलस. रामभरोसा पीड़ा से चिचिया उठल. एही क्रम में रामबदन पर से ओकर पकड़ ढीला हो गइल. फेर त रामबदन के बढ़िया मौका मिलल. ऊ एगो झटका दिहलस आ अपना के रामभरोसा के चँगुल से छोड़ा के भाग खड़ा भइल.
रामबदन बिल्कुल नंगधड़ंग खरहा अस भागत जा रहल बा. आपाधापी में ओकर जूतो खुलि के रामभरोसा के मड़इये में रहि गइल बा. आखिर, भागत-भागत ऊ पंडित रामअवतार पाण्डेय के दुआर पर जा के गिर पड़ल. ओकरा गिरे के आवाज पा के पंडित जी लालटेन लिहले बाहर निकललें.
पंडित जी लालटेन के अँजोर में रामबदन के पहचनलें. ऊ जोर-जोर से हाँफ रहल बा. ऊपर से ओकर नंग धरंग रुप ....
पंडित जी अचरज से पूछलें - 'का हो जजमान! तोहार ई नागा वाला रूप?'
रामबदन गिड़गिड़ाइल 'पंडित जी इज्जत बचाईं. राउर उपकार हम ता जिनिगी ना भूलाइब.'
पंडित जी के अउरी अचरज भइल, - 'काहे, का भइल जजमान? तोहार ई नंगेसरी रूप? हम कुछ समझलीं ना.'
रामबदन फेर गिड़गिड़ाइल - 'रमभरोसवा हमरा पाछा पड़ल बा. ऊ हमरा के झूठो बदनाम कइल चाहत बा. रउवा हमरा पर रहम करीं, हमरा के बचा लिहीं. राउर बड़ा कृपा होखी.'
ई सब सुनि के पंडित जी अउरी चकरियइलें. उनुका कुछ समझ में ना आइल. ऊ कहलें - 'बाकिर जजमान! ई पुरबारी टोला में चोर चोर के हल्ला कइसन हो रहल बा?'
रामबदन के जइसे कठेया मारि दिहलस. ओकर बोलती बन्द हो गइल. तब पंडित जी फिर पूछलें - 'का जजमान! दाल में कुछ काला बा का?'
'ना पंडित जी ऊ सब बात नइखे. बाकिर बुझात बा कि रामभरोसा किहाँ कवनो चोर पइसल बा!', ऊ अचकचा के बोलल.
अबकी पंडितो जी सोच में पड़ गइलें. बाकिर, ऊ सकुचाते-सकुचात कहलें, 'तब त बड़ा मुश्किल बा, जजमान. हम राउर कवनों मदद ना करि सकीं.'
'ना पंडित जी! अइसन मत कहीं.', रामबदन बीचे में बोललस, 'हम राउर गोड़ पड़त बानीं. हम रउवा के एक जोड़ा पियरी धोती पहिराइब, राउर मुँहो मीठ करब. रउवा नामी कर्मकाण्डी बानी. रउवा जहरो पचा सकीला, हमरा खातिर एगो छोट बात ना पचा सकीँ?'
पंडित जी नव-छव में पड़ गइले. फिर कुछ सोचि के ऊ कहलें - 'अच्छा जजमान! हम तोहरा खातिर ई बात पचा जाइब. तू भरोसा राखऽ..'
पंडित जी के बात से रामबदन के कुछ भरोसा भइल. ऊ आपन दूनो हाथ जोड़ि के कहलस - 'रउवा धन्य बानीं, पंडित जी. साँचो रउवा दयालू बानी. जवार के लोगबाग राउर गुणगान अइसहीं थोड़े करेला?'
पंडित जी गदगद हो गइलें. उनुका होठन पर मुसकी खेले लागल. ऊ कहलें - 'का कहत बाड़ऽ जजमान. जजमानन के भलाई कइल त हमार धरमे बा. अरे जजमान! जिनिगी में का रखल बा? जीते जी जउन जिनिगी केहू के काम आ जाय, उहे जिनिगी सुफल बा.'
पंडित जी के ई संजीवनी बूटी से रामबदन के रगन में फेर से नया खून दउड़े लागल. ऊ धूरि झाड़त उठि के खाड़ हो गइल. फिर ऊ पंडित जी के पांव छू के कहलस - 'काल्ह एक किलो रसगु्ल्ला आ एक जोड़ी पियरी धोती राउर चरण कमल में पहुँच जाई.'
पंडित जी के मुँह से अपने आप निकलि गइल - 'जय हो जजमान.'
ओने रामभरोसा के मड़ई का लगे गाँव वालन के जमघट. खम्-खम् भीड़. जतना मुँह ओतना बात. केहू कहत बा, 'रामबदन के घरे से खींच के अबहीं पीटे के चाहीं.' केहू कहत बा, 'अरे ऊ अबहीँ घरे थोड़े गइल होखी? काल्ह सुबह में देखल जाई. आखिर भागि के ऊ जाई कहाँ?'
एही बीच केहू मुखिया जी का लगे चले के सलाह दिहलस. तब तकला दोसर केहू बोल उठल - 'मुखिया जी का लगे जाके का होई? रमबदना त मुखिया जी के दलाले बा. मुखिया जी त जवाहर रोजगार योजना लेखा एहू केस के पचा जइहें, आ डकारो ना लिहें.'
तलुक भीड़ में से एगो नवही फुसफुसाइल - 'रामबदन ई लुच्चई पहिला बेर थोड़े कइले बाड़े. ऊ कतना बेटी-बहू के इज्जत लूटलें, एकर हिसाब केकरा पाले बा? मुखिया जी ओकरा खिलाफ आज तकले का कइलें? ई केकरा से छिपल बा, कि अब मुखिया जी पर भरोसा कइल जा रहल बा?'
'तब का कइल जाव?' - केहू सवाल करत बा.
'थाना में चलल जाव, अउरी का कइल जाव.' केहू छूटते जवाब दे देत बा.
'थाना में?' सवाल करे वाला के कुछ अचरज होत बा - 'थाना में दरोगा जी के सलामी देबे खातिर पइसा के दिही? रामभरोसा के लगे पइसा थोड़े होई?'
एह सवाल के केहू जवाब ना दिहलस. बाकिर, भीड़ में अबहियो खुसुर-फुसुर हो रहल बा. गाँव के बुढ़ऊ लोगिन के एह बात के दुख बा कि गाँव में अब कइसन-कइसन घटिया चरित्र के आदमी हो गइल बाड़ें. ओने गाँव के नवहिन के गाँव के मउगई पर क्षोभ बा. ओह लोगिन के कहनाम बा कि रामबदन के पकड़ि के अबहीं खाल ना उतारल गइल, त कुछ ना भइल.
एही बीच पंडित राम अवतार पाण्डेय जी उहवाँ आ गइलें. उनुका पर नजर पड़ते सभे के इहे बुझाइल जइसे हनुमान जी संजीवनी बूटी ले के आ गइल बाड़े. एह से उनुके मुँह पर सभे के टकटकी लागि गइल. पंडित जी पूछलें - 'का बात बा हो? का भइल बा? अतना भीड़ काहें लागल बा?'पंडित जी के कुल्हि बात बतावल गइल. तब ऊ कहलें - 'ई त बहुत खराब बा. अइसे त गाँव के बहूऽ-बेटिअन के इज्जत बचावल मुश्किल हो जाई. ना-ना, हमनी का कड़ा रूख अपनावे के चाहीं. तू लोग कुछ सोचले बाड़ऽ, का होखे के चाहीँ?'
'अबहीं त कुछ तय नइखे भइल, पंडित बाबा!' - एगो पुरनियाँ बोलले.
एह पर पंडित जी तपाक से कहलें - 'तय का करे के बा? हमनी का मुखिया जी का लगे चलीं जा. गाँव के हाकिम-हुक्काम त उहे नू बाड़े!'
पंडित जी के एह सुझाव पर गाँव के नवही बिदुक गइले. बाकिर, बुढ़ऊ लोग के चलते उहो लोग के नरमाये के पड़ल आ रामभरोसा के मड़ई का लगे के कुल्हि भीड़ मुखिया जी के दरवाजा का ओरि लड़िया गइल.
रात के ममिला बा. मुखिया जी शयन कक्ष में बाड़े. उनुका के खबर दिहल गइल. बाकिर, उनुका बाहर निकलले में कोई एक घंटा समय लागल. आखिर, ऊ आँख मलत बाहर निकललें. ओही घड़ी मुर्गा बाँग दिहलस. पंडित जी उनुका के सब वृतान्त सुनावत कहलें - 'रामस्वरूप बाबू! रउवा गाँव के हाकिम बानी. बड़ा गम्भीर ममिला बा. तनी ठीक से न्याय होखे के चाहीं.'
मुखिया जी सारा वृतान्त सुनला का बाद बहुत दुखित भइलें. फिर ऊ रामबदन के फौरन पकड़ के ले आवे के आदेश दिहले. आदेश पावते पाँच छव गो नवहा रामबदनके पकड़ लियइले आ मुखिया जी का आगे हाजिर करि दिहलें.
बाकिर, रामबदन के जइसे कउनों चिन्ता ना! एकदम निफिकिर. मस्त मौला लेखा. बाकिर, मुखिया जी के कहे पर ओकरा आपन बयान देबे पड़ल. ऊ कहलस - 'हम मुखिया जी के संवाद ले के काल्ह साँझि खा रामभरोसा के मड़ई गइल रहीं कि मुखिया जी के बेटी-दामाद राँची से आइल बाड़े. उनुका लोगिन के सोन के मछरी खाए के मन बा. एह से मुखिया जी तोहरा के पाँच किलो मछरी पहुँचावे के कहले हऽ. बाकिर हमार बात सुनते रामभरोसा अगिया-बैताल हो गइल. ओही झोंक में ऊ कहलस कि मुखिया-सुखिया के हम कवनो गुलाम नइखी कि फोकट में जब-तब मछरी पहुँचावत रहीं. मुखिया जी किहाँ त पहिलहीं के हमार केतना पइसा बाकी बा. आज तक एको छदामो ना दिहले.'
अतना कहला के बाद रामबदन मुखिया जी का ओर तकलस. फेर ऊ आगे कहलस 'अतना सुनला पर हमरो खीस आ गइल आ हमहूँ राम भरोसा के भला-बुरा कहलीं. फिर ई कहत हम अपना घरे चलि गइलीं कि हमरा जे कहे के रहे से तोहरा के कहि दिहलीं. अब आगे तू जान आ मुखिया जी जानस. रामभरोसा ओही के बदला लेबे खातिर ई कुल्हि कुचक्र रचले बा.'
रामबदन के बयान सुनि लिहला के बाद मुखिया जी रामभरोसा से पूछलें - 'रामबदन तोहरा घर में घूसल रहलें, एकर का सबूत बा?'
रामभरोसा सबूत में रामबदन के धोती आ जूता मुखिया जी के देखावत कहलस - 'सरकार! ई धोती आ जूता रामबदने के बा.'
मुखिया जी पुछलें, 'एकर का सबूत कि ई रामबदने के हऽ?'
अबकी पारी रामभरोसा का बदला पंडित रामअवतार पाण्डेय जी बोलले - 'सबूत का बा, मुखिया जी! इन्हनी पर रामबदन के नाम थोड़े लिखल बा?'
पंडित जी के बात सुन के रामभरोसा अवाक् रहि गइल. तइयो ऊ गाँव वालन का भीड़ का ओर आशा भरल नजर दउड़वलस. बाकिर, इहवाँ आवे से पहिले के कुल्हि शेर अब इहवाँ आ के काहें त सियार लेखा हो गइल बाड़े. रामभरोसा देखलस कि गाँव वालन में से केहू के निगाह काहें त जमीन छोड़ते नइखे. काश! केहू त माथ उठाके ऊपर ताकित!
तब तकला मुखिया जी रामभरोसा से दोसर सवाल करि दिहलें - 'तोहरा अलावहूं केहू अउरी गवाह बा?
'हं सरकार! रमरतिया बिया!' रामभरोसे झट दे कहलस.
'रमरतिया! अरे ऊ त तोहार मेहरारूये बिया. ओकरा के त तू जे सिखइबे, उहे ऊ बोली.' मुखिया जी खँखारत आगे कहलें 'हम पूछत बानी कि तोहरा दूनो बेकत के अलावहूँ केहू गवाह बा?'
अबकी रामभरोसा झुँझला गइल. ऊ कहलसि 'मालिक! अपना घर में केहू गवाह ले के सुतेला का? रउवो त अइसन नाहियें करत होखब?'
रामभरोसा के अतना कहत भइल, आ मुखिया जी के पारा चढ़ गइल. फेर त ऊ अइसन पगलइलें कि छउँकि के रामभरोसा के पकड़ि लिहले आ ओकरा के झकझोरि के जमीन पर पटकि दिहलें. फिर ऊ रामभरोसा पर आपन लात-घूँसा बरसावत कहलें 'साला, तोरा बोलहूँ के सऊर नइखे?'
'गारी मत दीं, मालिक!' रामभरोसा आपन हाथ उठा के एक बार विरोध करे के चहलस. बाकिर, मुखिया जी के लात-घूँसा के प्रहार का आगा ओकर कुछ ना चल सकल आ ऊ मूंज अस थुरात रहल.
जउना घड़ी रामभरोसा मुखिया जी के दुआर पर से धूर झाड़त उठल, ओह घड़ी उहवाँ ओकरा अलावे केहू ना रहे. ऊ आपन माथ उठा के पुरुब का ओर तकलस. ओकरा ईहे बुझाइल कि सुरूज उगे में अबहीं बहुत देर बा.
धनडीहा, भोजपुर 802160
एह कहानी पर आपन प्रतिक्रिया दीं. अब ले केहू के प्रतिक्रिया नइखे मिलल. मिलल प्रतिक्रिया सम्पादन के बाद प्रकाशित कर दिहल जाई.


text:
माँ सोमरिया फिल्म्स आ तिवारी इंटरटेन्मेंट के बैनर तले बने जात भोजपुरी फिल्म ‘मुजरिम’ क मुहूर्त पिछला दिने बिहार सरकार के नगर विकास मंत्री प्रेम कुमार नारियल फोड़के कइलन, निर्माता शिवनाथ यादव (बबन यादव) आ योगेन्द्र तिवारी के शूटिंग एह … Continue reading →
भोजपुरी के सबले बड़का निर्माता अभय सिन्हा अब भोजपुरी परदा पर प्रेम कहानी वाली फिलिम ‘एक दुजे के लिए’ लेके आवत बाड़न. अभय सिन्हा क एह फिल्म में भोजपुरी के दू गो सुपरस्टार दिनेशलाल यादव निरहुआ आ पवन सिंह बाड़े. … Continue reading →
प्रवेश लाल आ चर्चित अभिनेत्री शुभी शर्मा के हॉट अंदाज जल्दिए रिलीज होखे जात फिल्म ‘हीरो’ में देखे क मिली. शुभी अपना माडर्न पहिरावा में जलवा छीट के राख दिहले बाड़ी, चलनी के चालल दुलहा, औलाद, भईया के साली ओढ़नीया … Continue reading →
संयोगिता फिल्म्स के बैनर में बनल सिनेमा भोजपुरी के सबसे सफल निर्माता आलोक कुमार के नयकी फिलिम ‘देवरा पे मनवा डोले’ १० मई से बिहार में रिलीज होखत बा. प्रेमांशु सिंह के निर्देशन में बनल एह समहर मनोरंजन वाली फिलिम … Continue reading →
वेस्ट विंड फिल्म कंपनी के बैनर तले बनल भोजपुरी सुपरस्टार पवन सिंह के ‘‘रंगबाज राजा’’ अब रिलीज खातिर तइयार हो गइल बा. निर्माता भूपेश्वर त्यागी के एह फिल्म में पवन गाँव के सिधवा नवही बनल बाड़े जे हर केहू के … Continue reading →
सिनेमा भोजपुरी के दू गो महान कलाकार रवि किशन अउर मनोज तिवारी का बीचे अब सुलह हो गइल बा. दुनु जने आपन गिला शिकवा मेटावत भोजपुरी खातिर एकजुट हो के काम करे के फैसला कइले बाड़े. आ ई सब कुछ … Continue reading →


text:
भारत के लोकसेवा आयोग के सालाना परीक्षा के घोषणा आयोग के वेबसाइट पर कर दिहल गइल बा.
सिविल सर्विसेज खातिर प्रारंभिक परीक्षा २० मई २०१२ के करावल जाई. परिक्षार्थियन के चाहीं कि फार्म भरे से पहिले तय कर लें कि उनुका लगे जरूरी अर्हता बा कि ना. परीक्षा में शामिल हो गइला के मतलब ई ना होखी कि उनुका के योग्य मान लिहल गइल बा.
जे लोग एह खातिर आवेदन दिहल चाहत बा से निर्धारित वेबसाइट पर जा के आनलाइन आवेदन कर देव. ओहिजा एह बारे में सगरी जानकारियो दिहल गइल बा.
आवेदन करे के आखिरी तारीख ५ मार्च २०१२ के अधरतिया ११ बज के ५९ मिनट ले रही. ओकरा बाद ई लिंक काम कइल बंद कर दी. जिन लोगन के आवेदन सही पावल जाई ओह लोग के ई एडमिशन सर्टिफिकेट आयोग के वेबसाइट पर उपलब्ध करावल जाई जहाँ से ओकरा के डाउनलोड कइल जा सकी. डाक से कवनो एडमिट कार्ड ना भेजल जाई.
बतावल गइल बा कि प्रारंभिक परीक्षा, प्रीलिम, में निगेटिव मार्किंग के व्यवस्था लागू रही आ गलत जबाव देबे वाला के नंबर काट लिहल जाई.
परीक्षा भवन में कवनो तरह के संचार साधन ना ले जाये दिहल जाई.
प्रारंभिक परीक्षा पास करे वाला के फेर मुख्य परीक्षा आ साक्षात्कार के सामना करे के पड़ी.
अबहीं खाली प्रारंभिक परीक्षा खातिर आवेदन लिहल जाई. बाद में सक्षम लोग के फेर मुख्य परीक्षा खातिर आवेदन करे के पड़ी.
मुख्य परीक्षा अक्टूबर भा नवम्बर में करावे के संभावना बा.
अर्हता
राष्ट्रीयता – आई ए एस आ आई पी एस खातिर भारत के नागरिक होखल जरूरी बा. बाकी सेवा खातिर भारत भा नेपाल भा भूटान के नागरिकता भा ऊ तिब्बती लोग जे पहली जनवरी १९६२ से पहिले भारत आ गइल रहे, भा पाकिस्तान, बर्मा, श्रीलंका, केन्या, युगाण्डा, तांजानिया, जाम्बिया, मलावी, जैरे, इथियोपिया आ वियेतनाम से स्थायी रूप से भारत रहे आइल लोग. जे लोग भारत के नागरिक ना होई ओह लोग का लगे भारत सरकार के दिहल अर्हता प्रमाणपत्र होखल जरूरी रही.
उमिर – पहली अगस्त २०१२ का दिने कम से कम २१ साल के होखल जरूरी बा आ तीस साल से कम के उमिर होखे के चाहीं. कहे के मतलब कि २ अगस्त १९६२ का पहिले जनमल भा १ अगस्त १९९१ का बाद जनमल लोग एह खातिर योग्य ना रही. हँ, अनुसूचित जाति भा जनजाति खातिर पाँच साल आ अन्यपिछड़ा वर्ग खातिर अधिकतम उमिर में तीन साल के छूट दिहल जाई. कुछ अउरियो तरह के लोग खातिर उमिर सीमा में मिले वाला छूट के विवरण आयोग का साइट पर देखल जा सकेला.
परीक्षा केन्द्र – प्रारंभिक परीक्षा अगरतला, अहमदाबाद, एजावल,अलीगढ़, इलाहाबाद, औरंगाबाद, बैंगलोर. बरेली, भोपाल, चंडीगध, चेन्नई, कटक, देहरादून, दिल्ली, धारवाड, दिसपुर, गंगटोक, हैदराबाद, इमंफाल, इटानगर, जयपुर, जम्मू, जोधपुर, जोरहाट, कोचि, कोहिमा, कोलकाता, लखनऊ, मदुराई, मुंबई, नागपुर, पणजी, पटना, पुड्डुचेरी, पोर्ट ब्लेयर, रायपुर, राँची, संबलपुर, शिलांग, शिमला, श्रीनगर, थिरुवनन्तपुरम, तिरुपति, उदयपुर, आ विशाखापत्तनम में करावल जाई.
भरसक परीक्षार्थी के ओकरा पसंद के केन्द्र दिहल जाई बाकिर आयोग चाहे त फेर बदल कर सकेला. हँ दृष्टिहीन परीक्षार्थीयन के परीक्षा चेन्नई, दिल्ली, हैदराबाद, कोलकाता, लखन, दिसपुर, आ मुंबई एही आठ जगहा करावल जाई.
परीक्षा केन्द्र बदले के निहोरा ना सुनल जाई.
अउरी जानकारी खातिर आयोग के वेबसाइट पर जाईं


text:
एह बीस मार्च से लखनऊ छावनी के 11वीं गोरखा राइफल्स रेजीमेंटल सेंटर मैदान में सेना के भरती रैली शुरू होखे वाला बा. दौड़ में शामिल होखे खातिर मिले वाला टोकन भरती स्थल से अलगा जगहा दिहल जाई.
मध्य कमान के प्रवक्ता बतवले बाड़न कि सबेरे पांच बजे से दस बजे ले दौड़ में शामिल होखे वाला टोकन रेसकोर्स मैदान में दिहल जाई. ओहिजा से टोकन ले के उम्मीदवार रेसकोर्स के किनार धइले 11वीं गोरखा राइफल्स रेजीमेंटल सेंटर मैदान चहुँपीहें. रेसकोर्स जाये खातिर सुल्तानपुर का ओर जाये वाली बस से दिलकुशा चौराहा पर उतरीहें आ ओहिजा से बहादुर शाह मार्ग होखत रेसकोर्स मैदान चहुँपीहें. परिवहन निगम चारबाग आ आलमबाग ले आवे वाली रूट नंबर 66 आ 68 के बस छावनी ले चलाई.
सेना के अधिकारी चेतवले बाड़न कि केहू के कवनो हाल में आपन मूल दस्तावेज मत देसु. अगर कवनो सेना के जवान वर्दी में दस्तावेज जमा करावत होखे त ओकरा से पावती रसीद जरूर ले लेसु.
20 मार्च के होखे वाला सैनिक नर्सिग सहायक भरती खातिर खाली लखनऊ, अमेठी आ वाराणसी कार्यालय के अंतर्गत आवे वाला अभ्यर्थी शामिल होखीहें.
21 मार्च का दिने फतेहपुर आ महोबा जिलन के उम्मीदवार सैनिक जीडी, टेक्नीकल, लिपिक, स्टोरकीपर तकनीकी, ट्रेड्समैन खातिर दौड़ में शामिल होखीहें. कानपुर देहात (रमा बाई नगर)के अभ्यर्थी सैनिक ट्रेड्समैन खातिर दउड़ीहें.
22 मार्च के बांदा, उन्नाव आ चित्रकूट के अभ्यर्थी सैनिक जीडी, टेक्नीकल, लिपिक, स्टोरकीपर तकनीकी आ ट्रेड्समैन बहाली रैली में दउड़ीहें.
23 मार्च के लखनऊ जिला के उम्मीदवार सैनिक जीडी, टेक्नीकल, लिपिक, स्टोरकीपर तकनीकी, ट्रेड्समैन बहाली खातिर रैली में शामिल होखीहें.
24 मार्च के कानपुर देहात (रमाबाई नगर) जिला के उम्मीदवारन खातिर सैनिक जीडी, तकनीकी, लिपिक आ स्टोरकीपर तकनीकी के बहाली भरती रैली होखी. साथ ही लखनऊ भर्ती कार्यालय के अंतर्गत आवे वाला सगरी 13 जिला के के सिख (मजहबी व रामदासिया) आ भारतीय मूल के गोरखा रैली में शामिल हो सकीहें.


text:
टटका खबर अब नया जगहा सेबसिया खबर, बियफे, २५ मार्च २०१० | टटका खबर
शुक, २६ मार्च २०१०
धर्म आधारित आरक्षण सरसरी तौर पर सही ठहरवलस सुप्रीम कोर्ट
आंध्र प्रदेश में कुछ मुसलमान पिछड़ि जातियन खातिर दिहल जाये वाला आरक्षण के सु्प्रीम कोर्ट सरसरी तौर पर सही ठहरा दिहलस. बाकिर एह मुद्दा से जुड़ल कुछ संवैधानिक सवालन के कसौटी पर कसे खातिर मामिला सु्प्रीम कोर्ट के संविधान पीठ के सँउप दिहल गइल बा. अब आंध्रप्रदेश में पिछड़ा मुसलमानन के आरक्षण देबे के रास्ता खुल गइल आ साथ ही खुल गइल पूरा देश में मुसलमानन खातिर आरक्षण देबे के राह. हर जगहा अब एकर माँग होखी आ हर जगहा मानल जाई. नुकसान हिन्दू पिछड़ा जातियन के होखी काहे कि ओहि लोग का कोटा में से ई कोटा कटी.
पकड़ाइल आतंकियन के नाम बतावे वाला एटीएस प्रमुख के हटा दिहल गइल
पिछला दिने महाराष्ट्र का मुंबई शहर में दू गो आतंकी पकड़ाइल रहलें स. दुनु एक खासमखास समुदाय के रहलें. एटीएस प्रमुख से गलती हो गइल कि ऊ ओकनी के नाम बता दिहलें आ अब उनका के पद से हटा दिहल गइल बा. उनका खिलाफ कुछ अउरी कार्रवाई हो सकेला.
मुसलमान आ यादवन के सबसे बड़का दुश्मन राजद
बिहार सरकार के प्रभारी गृह मंत्री विजेन्द्र प्रसाद यादव काल्हु विधानसभा में जवाब देत कहलन कि मुसलमान आ यादवन के सबसे बड़ दुश्मन राजद रहल. कहलन कि लालू राबड़ी सरकार में एह दुनु के बस वोट बैंक का तरह इस्तेमाल कइल गइल आ एह लोग के विकास खातिर कुछ ना भइल. पुछलन कि भागलपुर दंगा के दोषियन के के बचावत रहे? टोकाटोकी करत राजद विधायकन के चेतवलें कि चुप रहऽ लोग ना त सगरी पोलपट्टी खोल देब.
बिहार में सरकारी शिक्षक अब प्राइवेट ट्यूशन ना पढ़ा सकीहें
पहिला अप्रेल से बिहार में नया नियम लागू हो जाई जवना चलते प्राइमरी आ मिडिल स्कुलन के शिक्षक लोग प्राइवेट ट्यूशन ना पढ़ा सकीहें. राज्य में हर विद्यालय में छात्र शिक्षक अनुपात तीस पर एक बनावे खातिर बड़हन पैमाना पर शिक्षकन के नियुक्ति कइल जाई. ट्रेंड उम्मीदवारन के कमी देखत तय कइल गइल बा कि अनट्रेंडो लोग के बहाली कर दिहल जाई आ ऊ लोग पाँच साल का भीतर जरुरी योग्यता हासिल कर सकी.
कांग्रेस अध्यक्ष के काफिला एगो नौजवान के कचारत बढ़ गइल
बिहार प्रदेश कांग्रेस अध्यक्ष अनिल शर्मा का काफिला में शामिल एगो कार सिवान जिला के भादा खुर्द गाँव का लगे एगो नौजवान के कचारत चल गइल. घवाहिल नौजवान के अस्पताल में बरती करावल गइल बा जहाँ ओकर हालत चिन्ताजनक बा. अनिल शर्मा जीरादेई जात रहलन जहाँ से पार्टी के कार्यक्रम गाँवे गाँव पाँवे पाँव के शुरुआत कइलन.
जवन कहले रहलन सोच समुझ के कहले रहलन मुलायम
महिला आरक्षण के विरोध करत मुलायम पिछला दिने कहले रहलन कि एह विधेयक के पास होखला का बाद अइसन अइसन लड़की संसद में आ जइहें सँ जवना के देख के लड़िका सब पाछा से सीटी बजइहन सँ. उनका एह बयान के चौतरफा निन्दा हो रहल बा बाकिर एह सब से मुलायम पर कवनो असर नइखे. कहलें कि जवन कहलें सोच समुझ के कहलें आ ओकरा खातिर उनका कवनो अफसोस नइखे. अइसनके संस्कारी परिवार के लड़िका सीटी बजावे के काम करेलें सँ.
उमा भारती अपने बनावल पार्टी से इस्तीफा दिहली
उग्र हि्दूत्व खातिर जानल जाये वाली नेता उमा भारती अपने बनावल पार्टी से इस्तीफा दे दिहले बाड़ी. कहले बाड़ी कि मौजुदा राजनीतिक हालात आ अपना स्वास्थ्य के देखत ऊ पार्टी के जिम्मेदारी नइखी ढो पावत. कहल जा रहल बा कि अब उनका के भाजपा में वापिस ले लिहल जाई आ राष्ट्रीय उपाध्यक्ष बना दिहल जाई. एह नया समाचार पर अबहीं ले गोविन्दाचार्य के कवनो टिप्पणी सामने नइखे आइल.
फिरौती का फेर में अपने दोस्त के हत्या कर दिहलें सँ
नोएडा एमिटी में बीटेक के छात्र रोहित सिंह के ओकरे तीन गो दोस्त मिल के अपहरण कर लिहले सँ आ रोहित का बाप से एक करोड़ के फिरौती मँगलन स. बाद में पकड़इला का डर से रोहित के गरदन दबा के मार डललन सँ आ लाश फेंक दिहलें सँ. २१ मार्च से गायब रोहित के लाश २४ मार्च के मिलल. पुलिस एह मामिला में ओह तीनो दोस्तन के गिरफ्तार कर लिहले बिया जवन आपन अपराध सकार लिहले बाड़न सँ. ओह टैक्सी वाला के तलाश जारी बा जवन लाश ठिकाने लगावे में मदद कइले रहे.
सरकारी कंपनियन के विनिवेश के तौर तरीका बदलल जाई
पिछला दिने सरकारी कंपनियन के विनिवेश में मिलल असफलता का बाद अब सरकार एह पुरा प्रकरण पर फेर से विचार कर रहल बिया. कोशिश हो रहल बा कि विनिवेश करे वाली कपनी के एह मामिला में बेसी अधिकार दिहल जाव आ ओकरा के बढ़िया से मार्केटिंग करे के छूट दिहल जाव. ओने काल्हु शेयर बाजार में तेजी देखे के मिलल आ सेंसेक्स में १०८ अंक के बढ़ोतरी भइल.
दू गो दिग्गजन के भिड़न्त आज
पिछला आइपीएलन में दिग्गज रहल राजस्थान रायल्स आ डेक्कन चार्जर्स के भिड़न्त आजु होखे वाला बा. लगातार दू गो मैच जीतला का बाद राजस्थान रायल्स के हौसला बुलन्द बा. काल्हु का मैच में दिल्ली के डेयर डेविल्स बंगलुरु के रायल चैलेंजर्स के हरा दिहलस.


text:
पान खइला के फायदा
आलोक पुराणिक
ई निबंध ओह लड़िका के कापी से उड़ावल गइल बा जवना के निबंध प्रतियोगिता में पहिला स्थान मिलल बा. निबंध क विषय रहे - पान क शान.
पान खइला के तमाम फायदन में से एगो बड़ फायदा ई बा कि बुड़बक बतासो अकलमंद लउके लागे ला.
कइसे, त अइसे कि पान खइला का बाद कुछ देर ले जरुरी रूप से मौन मुद्रा में बइठे पड़ेला. एह मुद्रा में हर बंदा अकलमंदे लागे ला. अकलमंदी हासिल करे क एक तरीका त ई होला कि बंदा बहुत पढ़े, विद्वानन के सोहबत करे आ दोसर तरीका ई होला कि पान खाइल शुरु कर दे. पुरनिया लोग ज्यादा एही से अकलमंद होत रहुवे कि पान ढ़ेरे खात रहे.
पान पर विद्वान लोग बहुत कुछ कहले बा. ओकरा से हमनी का समाज आ समय का बारे में पता लागेला. जइसे एक जमाना में नीचे पान की दुकान आ ऊपर गोरी क मकान रहे क चलन रहे. मतलब लोग पान खाये खातिर पानखाऊ जात रहे आ लगले हाथ गोरी के दर्शनो कर आवत रहे. ई तब के बात हऽ, जब गोरी आम तौर पर अपना मकाने में रहत रही. अब के गोरी नौकरी में बाड़ी से घर पर ना होली. कई गो गोरी काल सेंटर में देर रात तकले काम करके घरे लवटे ली. त गोरियन का मकान का लगे पान के दुकान होखे के कवनो मतलबे ना बाचल. एहसे अब देखल जाला कि पान क दुकान आ गोरियन का मकान में कवनो नाता नइखे रह गइल. गोरियन के नौकरी कइला से अर्थशास्त्रीय दृष्टि से भलही बहुत फायदा हो गइल होखे, सौंदर्यशास्त्रीय नजरिया से देखीं त पान के दुकान क गोरी का मकान से लिंक नइखे रह गइल.
पान खाये वाला मूल रुप से कलाकार लोग होला. अलबत्ता कलाकारन क स्टाइल में फरक देखल जा सकेला. जइसे कुछ लोग पान के पीक सड़क का बगल का देवाल पर उछाल के फेंके ला. अइसनका लोगन के स्वभाव से प्रगतिशील कहल जा सके ला. काहे कि ऊ लोग हमेशा ऊपर का ओर देखे ला. कुछ लोग हमेशा जमीन क ओरि पीक फेंके ला. अइसनका लोग के जमीन से जुड़ल मानल जा सकेला.
पान खाकर जब बंदा ना बोले का मुद्रा में आ जाला त अचके मे ऊ बहुते अकलमंद बुझाये लागे ला. जवन पान खाए क सबसे बड़हन उपलब्धि हऽ. जइसे अगर संसद में ई जरुरी कर दिहल जाव कि हर सांसद के पान खाके आवे पड़ी, त तमाम लफड़ा, झगड़ा अपना आपे खतम हो जाई. बुश अगर अपना कार्यकाल में लगातार पान खइले रहते त तमाम बेकार के बयानन से बांच गइल रहते. मुशर्रफो अपना कार्यकाल में अगर लगातार पान खइले रहते त हमनी का उनका बकवास आ किताबो से बांच जइतीं जा.
एहसे अब समय आ गइल बा कि एगो पान संस्थान खोलल जाव, जवन एह तरह का सवालन पर विचार करे कि पान खाइल कला हऽ कि विज्ञान? पान से जुड़ल मसला पर एह संस्थान में शोध होखे.
आईं, पान खाइल जाव आ फेर मुँह बन्द कर के बइठ जाइल जाब.
आलोक पुराणिक जी हिन्दी के विख्यात लेखक व्यंगकार हईं. दिल्ली विश्वविद्यालय में वाणिज्य विभाग में प्राध्यापक हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com